Roket China dibimbangi menjunam ke Bumi
Oleh KOSMO!

27 Julai 2022, 7:30 pm
WASHINGTON – Komponen sebuah roket milik China sedang menjunam ke Bumi dan dikhuatiri gagal terbakar sepenuhnya di atmosfera dengan serpihannya jatuh pada kelajuan tinggi di lokasi  yang tidak pasti, lapor portal berita MailOnline semalam.
Pakar-pakar berkata, kebimbangan tersebut adalah berpunca daripada roket Long March 5B yang dilancarkan pada Ahad lalu.
Meskipun kebarangkalian komponen roket itu mengenai kawasan berpenduduk dilaporkan sangat  tipis, sebilangan pakar berpendapat bahawa China mengambil risiko yang tidak perlu.
Roket terbaharu itu dilancarkan dari tapak pelancaran Wenchang, wilayah Hainan.
Ia membawa sebuah makmal baharu berkuasa solar  dinamakan  modul eksperimen Wentian yang akan ditempatkan di Stesen Angkasa Lepas Tiangong milik Beijing.
Namun, pakar-pakar bimbang sekiranya beberapa bahagian teras roket tersebut jatuh ke Bumi. Ia akan mengulangi   insiden pada bulan Mei tahun lalu yang menyaksikan serpihan roket, juga dari China, jatuh di Lautan Hindi.

Pakar-pakar  berkata, laluan roket tersebut sukar diramal berikutan turun naik dalam tekanan atmosfera yang disebabkan oleh perubahan aktiviti solar. – Agensi


Pelancong Britain maut terkena kipas helikopter ketika rakam swafoto
Oleh KOSMO!

27 Julai 2022, 8:30 pm
ATHENS – Seorang pelancong Britain maut di Greece akibat terkena bilah helikopter ketika cuba merakam swafoto, manakala tiga kru pesawat berkenaan ditahan, lapor akhbar New York Post semalam.
Dalam kejadian pada Isnin lalu, Jack Fenton, 22, baru sahaja turun daripada helikopter Bell 407 di sebuah helipad di luar Athens apabila dia terkena bilah kipas belakang yang masih berputar, lapor akhbar The Guardian.
“Siasatan kami tertumpu kepada kecuaian. Persoalan timbul daripada keterangan saksi iaitu kenapa kipas tidak berhenti berpusing apabila penumpang dibenarkan turun pada Isnin lalu,” kata sumber polis kepada media.
Ketika kejadian, Fenton dalam perjalanan pulang daripada percutian bersama keluarganya di sebuah pulau di Greece.
Dia dilaporkan turun daripada helikopter dan menuju ke belakang pesawat itu tanpa menyedari kipasnya masih berpusing. Mangsa meninggal dunia di tempat kejadian.
Helikopter kedua yang membawa ibu bapanya dialihkan supaya mereka tidak melihat insiden mengerikan itu, lapor stesen penyiaran Sky News.

Ketua kesatuan polis, Girgos Kalliakmanis berkata, bilah helikopter berputar selama kira-kira dua minit apabila enjin dimatikan melainkan juruterbang menekan butang yang boleh menghentikannya dalam masa kira-kira 50 saat, demikian menurut Sky News.
“Pintu helikopter tidak mempunyai keselamatan, sesiapa sahaja boleh membuka pintu dan keluar. Siasatan awal akan melihat sama ada juruterbang memaklumkan mereka (penumpang) untuk keluar hanya apabila kipas  berhenti,” kata Kalliakmanis. – Agensi


Polis minta Lufya bawa anak rakam keterangan kes culik
27 Julai 2022, 9:35 pm
PETALING JAYA – Penyanyi dan pelakon, Lufya Omar diminta membawa anak perempuannya ke balai polis untuk dirakam keterangan berhubung cubaan menculik yang didakwa berlaku di sebuah taman permainan di Kota Damansara, di sini, pada 26 Jun lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, keterangan anak pelakon yang berusia lima tahun itu diharap dapat membantu siasatan.
“Selain itu, kita (polis) juga akan mendapatkan lakaran wajah (fotofit) suspek bagi membuat hebahan awam.
“Polis sudah menghubungi Lufya  dan sekarang masih menunggu kerjasama daripadanya,” ujarnya ketika ditemui pada Majlis Pelupusan Barang Kes Perjudian, Am dan Berharga di Balai Polis Ara Damansara, di sini, hari ini.
Menurutnya, kes disiasat mengikut Seksyen 363 Kanun Keseksaan kerana menculik.
Pada 26 Jun lalu, Lufya atau Lutfyah Sheikh Omar, 37, mendakwa cedera di bahagian kepala dan badan akibat dipukul dengan kayu oleh seorang lelaki dalam cubaan menculik anaknya itu. – KOSMO! ONLINE.


83 individu terlibat sindiket perdaya warga England, Hong Kong ditahan
Oleh MOHAMAD HAFIZI BIN MOHD SAID

27 Julai 2022, 7:34 pm
MANJUNG – 83 individu disyaki terlibat dengan sindiket penipuan dalam talian yang menawarkan penjualan tiket wayang dan pekerjaan tidak wujud berjaya ditahan polis dalam serbuan di beberapa lokasi sekitar Lumut, kelmarin.
Ketua Polis Perak, Datuk Mior Faridalathrash Wahid berkata, kesemua suspek merupakan 59 lelaki dan 14 wanita warga tempatan serta sembilan lelaki serta seorang wanita warga China berusia antara 17 hingga 54 tahun.
Menurut beliau, hasil soal siasat yang dijalankan keatas suspek yang ditahan mendapati sindiket tersebut aktif sejak dua bulan lalu dengan menjadikan beberapa unit pangsapuri dan inap desa sekitar Lumut sebagai pusat panggilan serta penginapan pekerja.
“Sindiket ini dipercayai menjalankan beberapa jenis aktiviti penipuan dan mensasarkan mangsa dari luar negara dengan modus operandi menawarkan penipuan penjualan tiket wayang yang disiarkan di Hong Kong yang dipercayai tidak wujud.
“Mereka juga turut menawarkan pekerjaan tidak wujud kepada warga England dengan gaji 50 hingga 180 dolar Amerika Syarikat (RM223-RM803) sehari di mana mangsa yang berminat akan diberi pautan untuk penerangan lanjut dan mendaftar sebelum diberi gaji,” katanya pada sidang akhbar di Ibu Pejabat Polis Daerah (IPD) Manjung, di sini, hari ini.
Mior Faridalathrash berkata, serbuan oleh sepasukan anggota Jabatan Siasatan Jenayah Komersil (JSJK) Bukit Aman dan Bahagian Siasatan Jenayah Komersial Ibu Pejabat Polis Daerah (IPD) Manjung itu dijalankan ekoran dari maklumat risikan yang telah dilakukan lebih dua minggu.

Katanya, sebanyak 10 alamat telah diserbu dan polis berjaya membongkar empat pusat panggilan dipercayai digunakan sindiket berkenaan bagi memperdayakan mangsa.
Tambahnya, pihak polis turut merampas barang kes dengan anggaran bernilai hampir RM800,000 melibatkan dua buah kereta jenis Perodua Myvi dan Mercedez Benz serta wang tunai bernilai RM21,786. – KOSMO! ONLINE.


Mahkamah minta hukuman mati ke atas pesalah disiar secara langsung
Oleh KOSMO!

27 Julai 2022, 9:00 pm
CAIRO – Seorang mahasiswa sebuah universiti di Mesir yang menikam rakan sekelas selepas mangsa menolak lamarannya perlu menjalani hukuman gantung secara siaran langsung di kaca televisyen, lapor akhbar The Sun semalam.
Pembunuhan kejam terhadap Naira Ashraf di luar universitinya di utara Mesir oleh Mohamed Adel, 21, pada bulan lalu telah mengejutkan rakyat Mesir.
Adel didapati bersalah membunuh Naira di luar Universiti Mansoura, manakala mahkamah menjatuhkan hukuman mati terhadapnya pada 6 Julai lalu.
Dalam satu keputusan luar biasa, mahkamah berkenaan meminta Parlimen supaya hukuman gantung terhadap pesalah disiarkan secara langsung di televisyen. Arahan tersebut sebahagiannya bertujuan untuk mencegah jenayah serupa daripada berulang.
Keputusan mahkamah berhubung hukuman tersebut disiarkan pada 24 Julai lalu. Peguam defendan, Farid El-Deeb bagaimanapun berkata, anak guamnya akan membuat rayuan.
“Kami masih mempunyai 60 hari untuk mencabar keputusan hukuman mati terhadap Adel,” katanya.

Serangan itu dirakam sistem televisyen litar tertutup (CCTV) dan menunjukkan pembunuh Naira menumbuk kepalanya ketika mangsa turun daripada sebuah bas pada 20 Jun lalu untuk menduduki peperiksaan akhir.
Semasa mangsa jatuh ke tanah, suspek melompat ke atasnya dan berulang kali menikam leher mangsa.
Naira meninggal dunia di tempat kejadian. Orang yang lalu-lalang merampas pisau itu apabila suspek cuba melarikan diri.- Agensi


Jepun lulus pampasan pertama kematian akibat vaksin Covid-19
Oleh KOSMO!

27 Julai 2022, 9:30 pm
TOKYO – Sebuah panel kementerian kesihatan Jepun buat kali pertama meluluskan bayaran pampasan kepada keluarga seorang wanita warga emas yang meninggal dunia setelah mengalami alahan dan serangan jantung mengejut berkaitan vaksinasi Covid-19, lapor akhbar Japan Today semalam.
Wanita berusia 91 tahun itu mempunyai masalah kesihatan termasuk serangan iskemia sementara (gangguan bekalan darah ke otak) ketika menerima suntikan vaksin Covid-19, demikian menurut Kementerian Kesihatan, Buruh dan Kebajikan.
Kementerian itu bagaimanapun tidak mendedahkan butiran mengenai tarikh wanita itu divaksin atau bilangan dos yang diterima.
Pada Isnin lalu, panel sama memutuskan bahawa kaitan sebab dan akibat daripada suntikan vaksin yang diterima, tidak boleh dinafikan dalam kes tersebut.
Jurucakap panel itu berkata, bukti terperinci secara saintifik tidak diperlukan dalam menentukan kelayakan tuntutan ganti rugi.
Sehingga Isnin lalu, panel tersebut telah menerima permohonan pampasan berkaitan vaksin Covid-19 daripada 3,680 pemohon yang mana 850 daripadanya diluluskan, manakala 62 lagi ditolak.

Di bawah undang-undang Jepun, kematian yang boleh dikaitkan dengan vaksin melayakkan waris menerima bayaran pampasan secara sekali gus sebanyak 44.2 juta yen (RM1.44 juta) dan sumbangan 212,000 yen (RM6,893) untuk kos pengebumian. – Agensi


Treler angkut pesawat punca trafik sesak teruk
Oleh KOSMO!

27 Julai 2022, 7:00 pm
JAKARTA – Sebuah klip video tular di media sosial Indonesia memaparkan senario  sebuah pesawat diangkut menggunakan treler di atas jalan raya sehingga menyebabkan kesesakan lalu lintas yang teruk, lapor laman berita Tribunnews hari ini.
Dalam kejadian di Bogor, wilayah Jawa Barat kira-kira pukul 6.45 pagi (waktu tempatan) semalam, pesawat jenis Boeing berwarna putih itu dibawa melalui jalan raya sekali gus  mengganggu kelancaran trafik.
Keadaan bertambah buruk apabila treler tersebut bertembung dengan kenderaan besar seperti lori atau bas atau berada di laluan sempit.
Berdasarkan video yang dikongsikan itu, treler tersebut dilihat menghalang laluan jalan raya dan  menyebabkan penunggang motosikal terpaksa berhenti.
Ada antara mereka yang terpaksa mencari ruang di celah badan pesawat untuk melalui jalan tersebut.
Ketua Polis bahagian Kemang, Komisioner Polis Arie Trisnawati berkata, keadaan trafik di Jalan Raya Kemang-Parung sesak teruk akibat lori treler yang mengangkut badan pesawat terbabit.

Katanya,  kenderaan pengangkut badan pesawat sepatutnya melakukan aktiviti itu pada waktu tengah malam, namun disebabkan masalah yang tidak dapat dielakkan, ia terpaksa diangkut pada waktu pagi.
“Kami ingin mengingatkan bahawa sebarang aktiviti mengangkut badan pesawat dari gudang perlu dilakukan pada waktu yang telah ditetapkan,” ujarnya. – Agensi


JIM tumpas sindiket tukang urut warga Thailand
Oleh MOHD RIDZAUDDIN ROSLAN

27 Julai 2022, 7:12 pm
PUTRAJAYA- Taktik sebuah sindiket mengatur kemasukan warga Thailand untuk bekerja di pusat-pusat urut sekitar Johor dan negeri berhampiran menggunakan Pas Lawatan Sosial terbongkar apabila seramai 28 individu ditahan Jabatan Imigresen (JIM) baru-baru ini.
Ketua Pengarah Imigresen, Datuk Seri Khairul Dzaimee Daud berkata, penangkapan tukang urut warga Thailand itu dibuat menerusi operasi khas dijalankan bermula 21 hingga 23 Julai lalu di sekitar Johor Bharu.
“Dalam operasi pada 21 Julai 2022, pasukan operasi JIM berjaya mengesan sebuah kenderaan jenis Proton Saga dipandu dalang utama di Taman Pelangi, Johor. Hasil pemeriksaan mendapati empat orang wanita Thailand berada didalam bersama dalang sindiket.
“Kesemua wanita itu tidak memliliki pas sah semasa diperiksa dan mereka dipercayai dalam perjalanan untuk dihantar pulang ke Thailand melalui jalan tidak sah. Kesemua mereka ditahan bersama dalang sindiket,” katanya dalam satu kenyataan di sini tadi.
Katanya, JIM turut menyerbu rumah kediaman dalang utama selain berjaya merampas beberapa dokumen berkaitan aktiviti sindiket membawa masuk tukang urut asing ke pusat urut refleksologi serta spa di Johor Bahru dan sekitar kawasan selatan tanah air.
“Rentetan daripada operasi itu, pasukan operasi JIM telah membuat dua lagi serbuan di premis pusat urut di Taman Austin dan Taman Abad di Johor Bahru yang disyaki ada kaitan dengan sindiket ini.

“Hasil serbuan di kedua-dua premis, JIM berjaya menahan seramai 18 wanita dan tiga lelaki warga Thailand yang bekerja sebagai tukang urut. Turut ditahan dua orang lelaki tempatan yang merupakan penjaga premis. Kesemua mereka berumur antara 20 hingga 52 tahun,” jelasnya.
Mengulas mengenai modus operandi, Khairul Dzaimee berkata, sindiket mengunakan kenalan rapat berada di Thailand untuk mempengaruhi lelaki dan wanita asing dengan menawarkan peluang pekerjaan sebagai tukang urut di Malaysia.
“Risikan mendapati terdapat aktiviti tidak bermoral turut dijalankan oleh sindiket disebalik perkhidmatan tukang urut selain menjalankan aktiviti menghantar pulang mana-mana warga asing yang bermasalah atau warga tempatan yang ingin melepasi sempadan melalui laluan tidak sah.
“Sindiket mengenakan bayaran antara RM1300 hingga RM1500 bagi setiap tukang urut yang diuruskan dan dipercayai mampu mengaut keuntungan sehingga RM30,000 sebulan,” jelasnya.
Kesemua tahanan dibawa ke Pejabat Imigresen Setia Tropika Johor Bahru untuk tindakan lanjut.
Kes disiasat dibawah Akta Imigresen 1959/63 dan Peraturan-Peraturan Imigresen 1963. -KOSMO! ONLINE


Keluarga ‘sorok’ penderaan anak, menantu sebab takut malu
Oleh KOSMO!

27 Julai 2022, 7:16 pm
PETALING JAYA – Ada segelintir ibu bapa mahupun mertua sanggup bertindak mendiamkan diri daripada membantu membela nasib anak atau menantu yang menjadi mangsa penderaan suami.
Menurut peguam syarie, Nabila Rahim, antara alasan yang menjadi punca utama segelintir keluarga melindungi kisah penderaan dalam rumah tangga adalah bimbang akan mendapat malu serta dipersendakan orang sekeliling.
“Banyak kes saya jumpa, ada ahli keluarga yang tidak membantu untuk isteri terutamanya memfailkan perceraian.
“Ada kes yang mana suami sudah bertindak kasar, memukul isteri, naik tangan tetapi dihalang oleh ahli keluarga untuk membuat laporan polis dan alasan mereka kerana malu kalau suami atau menantu masuk penjara, apa kata jiran, dimana nak letak air muka,” kongsinya menerusi satu hantaran di Facebook hari ini.
Tambah Nabila, situasi tersebut menjadikan golongan isteri buntu dan dalam keadaan tertekan, mereka tidak ada tempat mengadu serta bergantung.
“Sepatutnya peranan dan tanggungjawab keluarga adalah membantu isteri yang teraniaya mendapatkan hak di mahkamah temasuklah sokongan, bagi dorongan untuk isteri bangkit dan mendapat semangat.

“Tetapi, hakikat kebanyakan yang berlaku adalah sebaliknya. Mereka lebih takutkan apa pandangan jiran, apa orang sekeliling akan cakap berbanding memikirkan apa yang kesakitan, kesengsaraan yang dialami oleh isteri,” katanya.
Nabila sempat berpesan sebagai masyarakat adalah menjadi satu keperluan dan tanggungjawab untuk membantu jika ada pasangan yang memerlukan bantuan.
“Mereka perlukan bantuan dan sokongan untuk hak mereka. Jangan disebabkan tindakan kita yang tidak ingin membantu, mereka terus dizalimi dan teraniaya oleh kekejaman suami,” pesannya. – KOSMO! ONLINE


Tasik Chini: Kerajaan negeri sudah hantar laporan diperlukan UNESCO
Oleh NORHAFIZAN ZULKIFLI

27 Julai 2022, 7:29 pm
KUANTAN – Kerajaan Negeri telah menghantar segala laporan yang diperlukan bagi mengekalkan status Tasik Chini sebagai rizab biosfera Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO).
Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi negeri, Datuk Seri Mohd. Sharkar Shamsudin berkata, kerajaan negeri juga telah melakukan penambaikan kepada Tasik Chini bagi memenuhi kriteria yang diperlukan untuk mengekalkan status terbabit.
“Perkara ini juga melibatkan kerjasama daripada kerajaan pusat yang mana di peringkat kerajaan negeri, kita telah pun menghantar kesemua laporan yang diperlukan.
“Laporan telah kita beri dan apa sahaja untuk penambahbaikan juga kita telah buat. Jadi apa-apa pun kita akan tunggu keputusan dari pihak UNESCO sahaja,” katanya dalam sidang akhbar yang pada majlis pelancaran Acara Pahang Ocean Paddle International Challenge 2022 di Menara Kuantan 188, di sini, hari ini.
Dalam pada itu Sharkar yang merupakan Pengerusi Tourism Pahang berkata, Pahang bakal menjadi tumpuan dunia apabila menganjurkan satu acara sukan
bertaraf antarabangsa Pahang Ocean Paddle International Challenge Malaysia 2022 pada bulan September nanti.
Katanya, ia merupakan perlumbaan kanu terbesar pernah diadakan di negara ini dan pertama seumpamanya dianjurkan di rantau Asia Tenggara.

“Penganjuran acara ini merupakan langkah bijak oleh pihak penganjur dalam misi untuk memulihkan industri pelancongan di negeri Pahang yang terjejas teruk akibat pandemik Covid-19 dua tahun lalu.
“Selain itu, ia dibuat bagi menyambung kempen pelancongan negeri Pahang yang bertemakan ‘This is Pahang Unlimited’ yang pernah tergendala sepanjang pandemik Covid-19.
“Kini, situasi tersebut semakin pulih dan kerajaan neger terus mengorak langkah untuk memperhebatkan aktiviti sukan pelancongan dengan harapan dapat mengembalikan reputasi Pahang sebagai destinasi pelancongan samada dalam kalangan pelancong domestik mahupun antarabangsa,” katanya. – KOSMO! ONLINE.


Ruhainies bangga dapat bahagia, senangkan keluarga
Oleh SAIRUL ZAMRI MISRANI

27 Julai 2022, 6:00 pm
PETALING JAYA – Pelakon kecil molek Ruhainies mengakui keputusannya memilih bidang seni sebagai punca rezeki adalah untuk memberi kesenangan kepada kedua ibu bapa dan keluarganya.
Ruhainies berkata, sepanjang hampir tujuh tahun bergelar anak seni, dia bersyukur apabila dapat berbakti kepada orang tuanya dengan cara memberikan apa sahaja yang mereka mahukan.
“Mungkin ramai tak tahu yang saya ni sangat rapat dengan keluuarga. Mana-mana pun saya pergi, pasti ahli keluarga akan sentiasa ada bersama.
“Saya dah berjanji dengan diri sendiri, jika keluarga saya memerlukan, saya kena ada untuk mereka, tak kiralah dari segi sokongan moral atau kewangan.
“Sebab itulah saya bekerja keras kerana tanggungjawab itu ada pada saya,” katanya kepada Kosmo! Online.
Tambah pelakon drama Lelaki Lingkungan Cinta itu, sempena sambutan ulang tahunnya yang ke-30 hari ini, dia bertekad untuk terus membahagia dan menggembirakan keluarga walau dengan apa cara sekali pun.

“Sempena ulang tahun ini, tak banyak yang saya minta, cukuplah saya dapat terus banggakan keluarga dan buat mereka bahagia.
“Kalau awal-awal jadi pelakon dulu, ayah dan ibu ada beritahu hasrat untuk menunaikan haji. Alhamdulillah, saya dapat hantar mereka ke sana tiga tahun lalu,” katanya.
Terdahulu, nama Ruhainies mula dikenali selepas membintangi drama Hello Mr. Perfect! sekitar 2015 lalu. – KOSMO! ONLINE


Wanita batal perkahwinan selepas lihat bakal suami dimandikan ibunya
Oleh KOSMO!

27 Julai 2022, 6:30 pm
BEIJING – Seorang wanita di China bertindak membatalkan perkahwinannya setelah mengetahui bahawa calon suami masih dimandikan oleh ibu sendiri, lapor portal berita Wolipop.
Kejadian itu berlaku di bandar Sutian, wilayah Jiangsu ketika kedua-dua bakal pengantin itu sedang membuat persediaan untuk majlis perkahwinan mereka.
Pada malam sebelum perkahwinan berlangsung, wanita dikenali sebagai Chen itu singgah di rumah bakal suaminya, Li sambil membawa beberapa barang dan memeriksa persiapan di sana.
Ketika itu, dia melihat bakal ibu mentuanya sibuk menghias bilik pengantin dan melakukan beberapa kerja lain.
Bagaimanapun, Chen kemudian melihat bakal ibu mentuanya masuk ke dalam bilik bakal suaminya. Dia melihat wanita itu memandikan bakal suaminya, manakala lelaki itu kelihatan sudah biasa dimandikan kerana kelihatan selesa.
Pelbagai prasangka timbul dalam fikiran Chen. Dia kecewa dan tidak dapat menerima perbuatan tersebut.

Menurutnya, tidak normal bagi seorang lelaki dewasa yang bakal berkahwin masih dimandikan oleh ibu sendiri. Lelaki seperti itu akan sentiasa terikat dengan ibunya dan akhirnya akan menyukarkan perkahwinan mereka.
Dia memutuskan untuk membatalkan perkahwinan mereka tetapi keluarga bakal suaminya tidak dapat menerima penolakan tersebut kerana semua persiapan sudah hampir lengkap.
Li juga berkata, mereka sudah lama bercinta, jadi tiada sebab untuk membatalkan perkahwinan itu. Ibunya berasa amat sedih dan tidak menyangka perbuatan tersebut akan memberi kesan sebegitu rupa. – Agensi


Mohammad Eizlan Dahalan janji podium buat Malaysia
Oleh MUHAMMAD ZUHAILY BADLISHAH

27 Julai 2022, 7:19 pm
UBON RATCHATHANI – Atlet lompat tinggi kebangsaan, Mohammad Eizlan Dahalan menanam hasrat untuk menaiki podium buat kali kedua berturut-turut dalam penyertaannya di pentas antarabangsa tahun ini.
Eizlan, 22, sebelum ini mencipta sensasi apabila merangkul pingat gangsa pada penampilan pertamanya di pentas Sukan SEA Vietnam 2021 di Hanoi dua bulan lalu.
Kejayaan itu menyaksikan penuntut dari Universiti Malaysia Sabah tersebut kini menjadi sandaran terbaik untuk membutirkan pingat buat kontinjen negara pada Sukan Universiti ASEAN (AUG) 2022 di Thailand.
Begitupun, Eizlan enggan terlalu memikirkan warna pingat akan diraihnya, sebaliknya hanya mahu memberikan aksi terbaik apabila turun ke Stadium Sisaket Sport Authority hari ini.
“Buat masa sekarang saya masih yakin dengan prestasi. Saya fokus kepada latihan dan sentiasa bersedia untuk setiap kejohanan yang saya sertai.
“Walaupun saya belum mendapat rentak latihan yang baik seperti Sukan SEA lalu tetapi saya yakin boleh buat lebih baik dalam pertandingan ini.

“Saya sasarkan untuk mendapatkan pingat. Tak kisah (warna pingat), janji podium,” kata Eizlan yang mempunyai catatan peribadi terbaik 2.18 meter (m).
Selain Eizlan, turut menggalas cabaran negara dalam acara lompat tinggi hari ini ialah penuntut Universiti Pendidikan Sultan Idris, Maslan Mosrin yang mempunyai rekod peribadi 2.03. – KOSMO! ONLINE


Tiada MoU baharu antara kerajaan dengan pembangkang
Oleh AHMAD SHAHERMAN SHAMSURI

27 Julai 2022, 6:03 pm
KUALA LUMPUR – Perdana Menteri, Datuk Seri Ismail Sabri Yaakob memaklumkan bahawa tiada lagi perjanjian atau memorandum persefahaman (MoU) baharu dimeterai antara pihak kerajaan dan pembangkang.
Bagaimanapun kata Ismail Sabri, MoU Transformasi dan Kestabilan Politik yang telah dimeterai sejak tahun lalu bersama pembangkang akan diteruskan sehingga Parlimen dibubarkan.
Jelas beliau, perkara itu telah dipersetujui oleh kedua-dua belah pihak selepas beliau mengadakan pertemuan dengan pemimpin utama parti pembangkang sebelum ini.
Ujar Perdana Menteri lagi, MoU antara kerajaan dan pembangkang ketika ini merangkumi beberapa isu termasuk Rang Undang-Undang (RUU) Anti Lompat Parti di samping pendanaan politik.
“MoU itu hanya tamat apabila Parlimen dibubarkan. Soal sambung tak sambung (MoU) tak penting, yang pentingnya sekarang adalah soal persefahaman untuk kepentingan rakyat masih boleh kita teruskan.
“Setakat ini, kerjasama bertulis tiada lagi kerana kita sama-sama bersetuju tidak perlu ada perjanjian atau persefahaman baharu antara kerajaan dan pembangkang,” katanya.

Beliau berkata demikian pada Majlis Sambutan Jubli Perak 25 Tahun Perbadanan Tabung Pendidikan Tinggi Nasional (PTPTN) di Pusat Pameran dan Konvensyen Matrade (MECC), di sini hari ini.
Sementara itu, ketika ditanya bila Parlimen dibubarkan dan seterusnya Pilihan Raya Umum (PRU) diadakan, Ismal Sabri berkata, ia bergantung kepada kesesuaian.
“Bubar Parlimen boleh dibuat bila-bila asalkan sudah sampai waktu yang saya anggap bersesuaian, maka saya akan bubar.
“Sama ada tahun ini atau tahun depan,” katanya.-KOSMO! ONLINE.


Elektrik terputus: Bomba Selangor terima 11 kes terperangkap dalam lif
27 Julai 2022, 6:55 pm
PETALING JAYA – Bomba Selangor menerima sebanyak 11 laporan berhubung insiden terperangkap di dalam lif susulan gangguan bekalan elektrik yang melanda beberapa negeri termasuk Selangor hari ini.
Pengarah Jabatan Bomba dan Penyelamat Selangor, Norazam Khamis berkata, pihak bomba menerima insiden terperangkap dalam lif sekitar pukul 12.50 tengah hari hingga 1.47 petang membabitkan beberapa kawasan perumahan bertingkat dan pasar raya di negeri ini.
“Antara mangsa yang dilaporkan adalah seorang lelaki obesiti yang berusia 68 tahun dan wanita berusia 57 tahun yang mengalami masalah kesihatan.
“Kita bantu mereka untuk turun dari tingkat lima sebuah klinik ekoran ketiadaan bekalan elektrik menyebabkan lif tidak berfungsi,” ujarnya hari ini.
Menurutnya, panggilan kecemasan yang diterima termasuk di Jaya One dan Centre Stage, Seksyen 13, Petaling Jaya; Kondo Liberty, Ampang; Flat Taman Sri Sentosa; Taman Industri Kidamai, Kajang; Bangunan Miec, Serdang; Icon City, Subang; dan Green Resident.
Terdahulu, hampir seluruh negeri bergelap seketika ekoran beberapa kawasan berhadapan gangguan bekalan elektrik sejak pukul 12.39 tengah hari.

Kawasan Lembah Klang dilaporkan paling teruk terjejas melibatkan sebahagian besar kawasan Petaling Jaya, Shah Alam, Cheras, Bangi, Selayang, Cheras dan Bandar Sunway. – KOSMO! ONLINE.


Pencuri kabel dicekup, ‘YB’ marah lampu rosak
Oleh MOHD YUNUS YAKKUB

27 Julai 2022, 6:47 pm
KLANG – Tiga pencuri kabel lampu berjaya dicekup selepas dipercayai cuba melarikan diri termasuk bersembunyi di sebalik pokok dalam kejadian di Pulau Indah, awal pagi tadi.
Dalam kejadian kira-kira pukul 1.40 pagi itu, kesemua suspek berusia 27 hingga 41 tahun ditangkap orang awam bersama pihak polis.
Kejadian tersebut dikongsi Ahli Dewan Undangan Negeri (ADUN) Pelabuhan Klang, Azmizam Zaman Huri yang jelas kecewa dan marah dengan insiden curi tersebut di laman Facebook rasminya.
Menurut Azmizam, beliau bersama seorang rakan dan Geng Gerak Gempur Kampung Idaman (GGKI) telah bergegas ke lokasi kejadian sebaik dimaklumkan mengenai insiden itu.
Katanya, beliau kemudiannya melahirkan rasa geram, sedih dan kecewa serta kesal melihat kabel-kabel wayar lampu yang ditanam di dalam tanah sepanjang Persiaran Pelabuhan Barat (jalan masuk menuju ke Bandar Armada Putra dan Star Cruises Terminal, Port Klang).
“Ini kerana semua wayar itu telah ditarik keluar dan dipotong-potong oleh pencuri.

“Maka, lampu-lampu jalan di situ sudah tidak boleh berfungsi lagi kerana kabel wayar sudah hilang dicuri. Bukannya senang nak dibaiki,” katanya di sini.
Jelas Azmizam, tiga pencuri itu bagaimanapun telah berjaya ditangkap oleh pihak polis dengan bantuan orang awam.
Dalam hantaran itu, Azmizam turut berkongsi video berdurasi 21 saat memaparkan beliau ‘memegang’ salah seorang suspek bersama anggota polis.
Suspek tersebut dipercayai adalah ketua kepada dua lagi pencuri yang diberkas bersama dalam kejadian tersebut. -KOSMO! ONLINE.


Wanita hampiri menopaus jadi ibu pada usia 51 tahun
Oleh KOSMO!

27 Julai 2022, 5:27 pm
WASHINGTON – Seorang wanita berusia 51 tahun di Amerika Syarikat berjaya mencapai impian untuk menjadi ibu setelah melahirkan dua anak ketika mengalami peralihan menopaus, lapor akhbar New York Post semalam.
Wanita dipanggil ‘Em’ itu berkongsi beberapa klip video dalam aplikasi TikTok mengenai pengalamannya menjadi ibu ketika sudah berusia dan menyukainya.
“Keajaiban memang berlaku. Dia (anak) berumur satu tahun dan saya berusia 51 tahun.
“Melahirkan anak semasa menopaus adalah perkara terbaik pernah berlaku kepada saya!,” tulis Em dalam satu klip video di mana dia kelihatan gembira mendukung anak perempuannya.
Dalam satu klip video berasingan, Em menjelaskan bagaimana dia melahirkan bayinya pada usia 50 tahun.
“Saya tidak terlepas satu saat pun daripada detik-detik itu. Kehidupan bersamanya pasti akan menjadi perlahan dan akan menikmatinya,” katanya.

Video-video berkenaan mendapat perhatian netizen di ruangan komen.
“Saya berusia 43 tahun dan ingin berkahwin semula serta mahukan seorang anak. Ini menunjukkan impian saya tidak mustahil. Saya gembira untuk kamu,” kata seorang netizen.
“Ibu saya melahirkan saya ketika berusia 50 tahun. Saya adalah antara kanak-kanak yang paling bertuah,” komen netizen lain.
Em mengandung pada usia 48 dan 49 tahun. – Agensi


Cahaya misteri di Lautan Atlantik kecewakan peminat UFO
Oleh KOSMO!

27 Julai 2022, 6:00 pm
LAUTAN ATLANTIK – Seorang juruterbang merakam imej memaparkan cahaya misteri berwarna merah dari atas Lautan Atlantik, lapor akhbar The Sun semalam.
Gambar yang dimuat naik di laman sosial Reddit itu mendapat perhatian netizen yang melontarkan pelbagai komen.
Sesetengah netizen berkata, cahaya itu menyerupai dimensi lain seperti paparan dalam siri televisyen Netflix, Stranger Things.
Bagaimanapun, penjelasan sebenar fenomena tersebut mengecewakan ramai peminat objek terbang tidak dikenali (UFO). Ini kerana cahaya merah itu dikatakan berasal dari kapal nelayan.
Menurut beberapa pakar, nelayan biasanya menggunakan beratus-ratus lampu LED di sekeliling kapal untuk menarik perhatian ikan saury untuk memudahkan mereka menangkapnya menggunakan pukat.
Ikan saury adalah makanan laut popular dalam beberapa masakan Asia Timur dan juga dikenali sebagai mackerel pike.

Lampu LED diletakkan di bawah air yang memantulkan cahaya dan meningkatkan sumber makanan semula jadi untuk dijadikan umpan.
Teknik ini dikatakan digunakan di kawasan Lautan Atlantik berhampiran Kepulauan Bermuda yang menjadi habitat ikan saury Atlantik. – Agensi


Dedah leher, Sharifah Rose akui berhijab tapi tak sempurna
Oleh MOHD. HAIKAL ISA

27 Julai 2022, 4:49 pm
PETALING JAYA – Pelakon juga pensohor media sosial popular, Sharifah Rose mengakui kekurangan sendiri yang bertudung namun tidak menutup aurat dengan sempurna.
Atas alasan tersebutlah, pemilik nama lengkap, Sharifah Rose Sabrina Syed Mohd. Mazfira itu bersikap terbuka dengan kecaman yang dilontarkan segelintir netizen berhubung penularan sekeping foto terbaharunya yang menampakkan lehernya dalam Instagram.
Terdahulu, seorang jurusolek profesional, Khir Khalid berkongsi sekeping foto wajah jelitawan berusia 28 tahun tidak menutup aurat dengan sempurna sekali gus mengundang kecaman hebat daripada orang ramai.
“Tentang gambar yang dikongsikan abang Khir itu, bagi saya, tiada masalah besar pun dan terpulang kalau netizen nak gembar-gemburkan tentangnya.
“Dia pun nak ‘test lighting’ (ujian pencahayaan) sahaja dan berkongsi hasil kerjanya dalam media sosial miliknya. Netizen nak cakap itu ini, saya tidak mempunyai kuasa nak tutup mulut mereka,” katanya ketika dihubungi Kosmo! Online sebentar tadi.
Ditanya lanjut tentang statusnya sebagai wanita bertudung, pelakon drama rantaian, Kekasih Hati Mr Bodyguard itu memaklumkan, dia masih mencuba yang terbaik untuk menutup aurat dengan sempurna seperti tuntutan buat seorang Muslimah.

“Saya pakai tudung sudah lama tak nak cakap sempurna itu, jauh sekali sebab saya pun sama macam orang lain masih belajar.
“Saya akui, kadang-kadang, saya pakai turban. Pakai tudung pun, anak rambut terkeluar dan orang nampak.
“Sebagai seorang manusia yang masih mencari kesempurnaan dalam menutup aurat, saya minta maaf kalau perkongsian saya mahupun orang lain membuatkan khalayak di luar sana terguris hati.
“Insya-Allah, dari semasa ke semasa, saya akan terus mencuba memperbaiki diri dan sama-samalah kita berusaha menjadi manusia yang lebih baik. Saya terima teguran dengan hari terbuka,” ujarnya.
Nama Sharifah Rose menjadi topik hangat perbualan apabila jurusolek Khir menerima kecaman netizen selepas membuat perkongsian sekeping foto Sharifah Rose dengan solekan minimalis menampakkan leher dan anak rambutnya.
“Dia pakai tudung ke tak sebenarnya?. Leher pun dah free (terbuka),” demikian antara komen ditinggalkan netizen.
Jawab Khir bersahaja: “Bukan masalah anda!”- KOSMO! ONLINE


Elektrik terputus: Kerosakan pencawang di Yong Peng, punca bekalan terjejas
Oleh NUR ALWANI ZAFIRAH KHAIRUL

27 Julai 2022, 5:54 pm
PETALING JAYA – Tenaga Nasional Berhad (TNB) memberi jaminan bahawa bekalan elektrik di negara ini adalah berdaya harap dan stabil di mana gangguan bekalan mampu dipulihkan dalam tempoh segera, sepertimana dibuktikan dalam kejadian gangguan bekalan di beberapa kawasan tengah hari tadi.
Ketua Pegawai Eksekutif TNB, Datuk Ir. Baharin Din berkata, pemulihan dapat dilaksanakan dengan pantas hasil kecekapan pasukan teknikal TNB selain rangkaian Grid Nasional itu sendiri mempunyai ciri-ciri pintar yang memudahkan kerja pengesanan dan pemulihan bekalan.
“Kami telah dapat menyelesaikan masalah gangguan dalam tempoh wajar, malah ada kawasan yang pulih seawal 20 minit selepas terputus bekalan.
“Pemulihan bekalan dapat dilaksanakan dengan lebih cekap hasil pelaburan secara berterusan TNB memodenkan grid termasuk mendigitalkannya agar rangkaian pembekalannya lebih stabil, fleksibel dan konsisten,” katanya dalam satu kenyataan hari ini.
Terdahulu, penduduk di Lembah Klang khususnya panik dengan insiden bekalan elektrik terputus secara tiba-tiba sehingga mengganggu sistem operasi sama ada di pejabat, hospital, pusat beli-belah serta rumah.
Baharin turut memaklumkan bahawa kejadian yang berpunca dari kerosakan di Pencawang Masuk Utama (PMU) Yong Peng North, Johor itu adalah kes terpencil dan kepantasan pemulihan bekalan menggambarkan tahap daya harap rangkaian sistem bekalan TNB.

Jelasnya, kerosakan di PMU Yong Peng North di Yong Peng itu tidak melibatkan sebarang kebakaran dan PMU tersebut telah pun beroperasi sepenuhnya.
Beliau juga memberi jaminan bahawa TNB akan terus menyediakan bekalan elektrik yang berdaya harap dengan sentiasa melaksanakan senggaraan dan membuat pelaburan bagi meningkatkan keupayaan sistemnya.
Dalam kenyataan sama, Baharin memohon maaf kepada pengguna yang terlibat dengan gangguan bekalan itu dan TNB akan menjalankan siasatan terperinci bersama pihak Suruhanjaya Tenaga (ST) bagi mengambil langkah-langkah pencegahan dan usaha penambahbaikan. – KOSMO! ONLINE


Kerajaan dipilih tidak berkuasa kerana lompat parti
27 Julai 2022, 5:06 pm
KUALA LUMPUR – Bekas Perdana Menteri, Tun Dr. Mahathir Mohamad menyifatkan ‘acara’ lompat parti menyebabkan kerajaan dipilih rakyat tidak lagi berkuasa.
Ahli Parlimen Langkawi itu berkata demikian ketika perbahasan Rang Undang-Undang (RUU) Perlembagaan (Pindaan) (No 3) 2022 berkaitan larangan Ahli Parlimen bertukar parti di Dewan Rakyat hari ini.
“Saya ingin ucapkan terima kasih kepada kerajaan kerana akhirnya mengemukakan usul berkaitan lompat parti supaya dapat dibahas dan membuat keputusan di Dewan Rakyat.
“Pindaan ini bukan sahaja untuk parti lawan pada hari ini sahaja tetapi untuk parti yang menang pada masa hadapan,” katanya di Dewan Rakyat di sini hari ini.
Bagaimanapun, beliau berkata, adakalanya tindakan bertukar parti tersebut diperlukan kerana di dalam pilihan raya tiada satu parti yang dapat meraih lebih 50 peratus kerusi untuk mendirikan kerajaan.
“Sekarang ini pun parti kurang daripada 50 peratus, dalam keadaan itu, sekiranya ditubuhkan ia akan menjadi kerajaan minoriti dan dewan boleh menjatuhkan kerajaan tersebut dengan hanya melakukan undi tidak percaya kepada parti terbabit untuk menjadi kerajaan.

“Kita boleh adakan pilihan raya sekali lagi namun ia tidak dapat menentukan sebab itu perlunya lompatan parti dibenarkan supaya mempunyai cukup ahli untuk menjadi kerajaan dengan majoriti,” jelasnya.
Tambahnya, beliau percaya sekiranya tindakan bertukar parti itu dilakukan oleh seluruh ahli parti ke parti yang tidak mencukupi dengan syarat ia dilakukan dengan persetujuan dan undang-undang parti.
“Saya percaya, kalau dengan itu akan terdapat majoriti dan lompatan itu tidak membawa kehilangan kerusi, tiada tindakan untuk melucutkan jawatan sebagai wakil rakyat dilakukan,” jelasnya. – KOSMO! ONLINE.


Lebih 600 guru tertekan, Melaka jalankan siasatan terperinci
Oleh DIYANATUL ATIQAH ZAKARYA

27 Julai 2022, 4:58 pm
MELAKA – Kerajaan negeri akan membuat siasatan terperinci membabitkan lebih 600 guru yang mengalami tekanan sehingga mengambil keputusan bersara awal untuk diketengahkan ke peringkat pusat.
Ketua Menteri Melaka, Datuk Seri Sulaiman Md. Ali berkata, pihaknya memandang serius situasi tersebut dan telah meminta Jabatan Pendidikan Negeri Melaka (JPNM) untuk menyiasat punca sebenar tekanan dihadapi.
Katanya, isu tersebut juga akan diketengahkan ke peringkat pusat bagi mencari jalan penyelesaian dan membantu guru-guru sedia ada.
“Kerajaan negeri mengambil serius isu guru murung, kita tahu mereka tertekan dengan bebanan kerja yang ditanggung pada hari ini dengan perubahan masa kerja serta pertambahan tugas.
“Saya ambil serius bebanan tugas guru dan akan meminta JPNM menyiasat perkara ini supaya kerajaan negeri boleh bantu serta mengetengahkan ke peringkat pusat,” katanya.
Beliau berkata demikian pada sidang akhbar pada hari terakhir Persidangan Ketiga Penggal Pertama Dewan Undangan Negeri (DUN) Melaka di Seri Negeri, di sini, hari ini.

Semalam, Pengerusi Jawatankuasa Kesihatan dan Antidadah negeri, Dr. Muhamad Akmal Saleh pada persidangan DUN mendedahkan seramai 648 guru di Melaka dikenal pasti menghadapi tekanan dan kemurungan.
Menurutnya, seramai 28 guru atau 4.32 peratus dikesan berada pada tahap kemurungan menerusi saringan Skala Kemurungan, Kebimbangan dan Tekanan (DASS) dikendalikan Sektor Psikologi dan Kaunseling serta JPNM.
Muhamad Akmal (BN-Merliau) yang mewakili Pengerusi Jawatankuasa Pendidikan dan Teknologi, Datuk Rais Yasin memaklumkan perkara itu bagi menjawab soalan tambahan Datuk Hameed Mytheen Kunju Basheer (BN-Ayer Limau) mengenai punca kebanyakan guru mengambil tindakan bersara awal di negeri ini. – KOSMO! ONLINE


Perak bincang kedudukan Paul Yong
Oleh ASLIZA MUSA

27 Julai 2022, 4:52 pm
IPOH – Kedudukan Paul Yong Choo Kiong sebagai Ahli Dewan Undangan Negeri (ADUN) Tronoh akan dirujuk kepada penasihat undang-undang negeri selepas didapati bersalah oleh Mahkamah Tinggi hari ini atas pertuduhan merogol.
Speaker Dewan Undangan Negeri (DUN) Perak, Datuk Mohammad Zahir Abdul Khalid berkata, perkara itu dirujuk kepada pihak berkenaan bagi mendapatkan pandangan rasmi.
“Peguam Paul Yong telah dapat mendapat (kebenaran) penangguhan hukuman dan dibenarkan mengemukakan rayuan ke Mahkamah rayuan.
“Jadi, proses mahkamah masih belum selesai. Apa pun, saya telah rujuk perkara ini kepada penasihat undang-undang negeri,” katanya ketika dihubungi di sini hari ini.
Choo Kiong, 52, yang berpengalaman selama sembilan tahun sebagai wakil rakyat memenangi Pilihan Raya Umum Ke-14 (PRU-14) atas tiket DAP bagi DUN Tronoh.
Beliau bagaimanapun mengisytiharkan keluar daripada parti dan memilih untuk menjadi ADUN Bebas pada Mac 2020 sebelum menyertai Parti Pribumi Bersatu Malaysia (Bersatu) pada Disember 2020 sebagai ahli bersekutu.

Terkini, beliau menyertai Parti Bangsa Malaysia (PBM) sejak Januari lalu dan dilantik sebagai bendahari agung parti tersebut.
Terdahulu, Mahkamah Tinggi di sini hari ini menjatuhi hukuman penjara 13 tahun dan dua sebatan selepas didapati bersalah merogol pembantu rumah warga Indonesia, tiga tahun lalu. – KOSMO! ONLINE


Hujan lebat, ribut petir di 7 negeri
Oleh NUR ALWANI ZAFIRAH KHAIRUL

27 Julai 2022, 5:59 pm
PETALING JAYA – Jabatan Meteorologi Malaysia (MetMalaysia) meramalkan cuaca buruk melibatkan tujuh negeri sehingga lewat petang hari ini.
MetMalaysia dalam satu kenyataan di Facebook memaklumkan antara kawasan terkesan sekitar utara Semenanjung adalah Padang Terap, Yan, Pendang, Kuala Muda, Sik, Baling dan Kulim di Kedah.
Selain itu, di Pulau Pinang melibatkan Seberang Perai Utara, Seberang Perai Tengah dan Seberang Perai Selatan.
“Bagi negeri Perak pula, hujan lebat serta ribut petir tertumpu daerah Larut, Matang dan Selama, Hulu Perak, Kuala Kangsar, Kinta, Kampar, Batang Padang dan Muallim.
“Di Kelantan, ia turut melanda Bachok dan Pasir Puteh, manakala beberapa kawasan negeri Pahang seperti Tanah Tinggi Cameron, Lipis, Raub, Bentong, Temerloh, Maran, Kuantan, Bera, Pekan dan Rompin,” katanya di sini hari ini.
Sementara itu, cuaca buruk sama juga berlaku di Hulu Selangor, Selangor.

Tambah MetMalaysia, di Sabah, ia merangkumi sekitar Pantai Barat (Papar, Putatan, Penampang, Kota Kinabalu, Tuaran dan Kota Belud). – KOSMO! ONLINE.


Hospital lama Kuala Krai dicadang tempatkan pesakit influenza
Oleh ROSALWANI CHE SOH

27 Julai 2022, 5:47 pm
KOTA BHARU – Hospital lama Kuala Krai yang sudah ditutup berkemungkinan akan kembali beroperasi bagi menempatkan pesakit influenza dalam usaha mengatasi kesesakan di wad-wad hospital di Kelantan.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, langkah itu perlu dilakukan ekoran jumlah keseluruhan pesakit yang dijangkiti influenza di Kelantan ketika ini sudah hampir mencecah 31,000 kes, bagaimanapun pembukaan semula Hospital Kuala Krai itu masih dalam peringkat cadangan.
“Setakat ini, kerajaan negeri bersama Jabatan Kesihatan Negeri Kelantan berusaha mencari kawasan bersesuaian untuk menempatkan pesakit yang dijangkiti wabak berkenaan.
“Influenza mudah merebak kepada pesakit lain melalui titisan air liur dan sebaran udara. Keadaan itu amat bahaya kerana ia turut mengganggu saluran pernafasan,”katanya pada sidang akhbar selepas merasmikan Program Tanggungjawab Sosial Korporat (CSR) Pembersihan dan Pengindahan Pantai Kundor di sini hari ini.
Hadir sama, Timbalan Ketua Pengarah (Pembangunan) Jabatan Perancangan Bandar dan Desa Malaysia (PlanMalaysia), Hassan Yaakob.- KOSMO! ONLINE.


PTPTN: Pelajar dapat ijazah sarjana muda kelas pertama tak perlu bayar
Oleh AHMAD SHAHERMAN SHAMSURI

27 Julai 2022, 5:21 pm
KUALA LUMPUR – Pengecualian bayaran balik pinjaman Perbadanan Tabung Pendidikan Tinggi Nasional (PTPTN) akan diberikan semula kepada pelajar mendapat ijazah sarjana muda kelas pertama.
Perkara itu diumumkan sendiri Perdana Menteri, Datuk Seri Ismail Sabri Yaakob semasa Majlis Sambutan Jubli Perak 25 tahun PTPTN di sini hari ini.
Majlis tersebut turut dihadiri Menteri Pengajian Tinggi, Datuk Seri Dr. Noraini Ahmad, Pengerusi PTPTN, Apli Yusoff dan Ketua Eksekutif PTPTN, Ahmad Dasuki Abdul Majid.
Menurut Ismail Sabri, pemberian itu tanpa mengira status ekonomi, bangsa serta agama dan akan diberikan kepada pelajar yang yang menamatkan pengajian bermula tahun 2019.
“Ini sebagai dorongan kepada anak-anak Keluarga Malaysia untuk belajar bersungguh-sungguh dan mendapatkan kelulusan yang terbaik dalam pengajian mereka.
“Saya berharap PTPTN dapat berbincang dengan Kementerian Kewangan berkenaan perkara ini dari segi peruntukan yang terlibat,”katanya.

Mengulas lanjut, Ismail Sabri berkata sehingga kini, seramai 3.67 juta Keluarga Malaysia telah dibantu bagi meneruskan pengajian dengan keseluruhan pinjaman berjumlah RM66.87 bilion .
Jelas beliau, sehingga akhir bulan lepas, lebih 2 juta atau 82.04 peratus peminjam telah membayar balik pinjaman dengan jumlah kutipan sebanyak RM 17.8 bilion.
“Terima kasih saya ucapkan kepada para peminjam yang komited membuat bayaran balik.
“Bagi yang belum berbuat demikian, saya menasihatkan supaya melunaskan pinjaman agar proses pinjaman kepada peminjam lain seterusnya tidak tertangguh,” ujarnya.
Ismail Sabri menambah, kerajaan melalui PTPTN telah menyediakan peruntukan lebih RM3 bilion setahun bagi membiayai pinjaman pendidikan kepada purata lebih 180,000 pelajar baharu yang berjaya melanjutkan pengajian ke peringkat tinggi. – KOSMO! ONLINE.


Netizen teruja wajah Bilal hampir terbongkar
Oleh MOHAMMAD SHAHEMY AZMI

27 Julai 2022, 4:33 pm
PETALING JAYA – “Sado betul. Kulit putih macam mat saleh”.
Itu antara komen yang ditinggalkan netizen tentang anak kepada selebriti dan usahawan terkenal Neelofa iaitu Muhammad Bilal selepas ibunya memuat naik video bayi berusia tujuh bulan sedang makan dalam Instastorynya dan dikongsi semula oleh peminat dalam akaun @lofa.world.
Dalam video tersebut, kelihatan Bilal dengan bersemangat menepuk-nepuk meja dipercayai ketika sedang diberi makan.
“Makanan pertama. Habis dia penyek (makanan) dengan tangan sadonya,” tulis Neelofa dalam video tersebut.
Walaupun wajah putera sulung pasangan Neelofa dan Haris Ismail itu masih belum didedahkan sepenuhnya, rata-rata peminatnya teruja melihat perkembangan Bilal yang semakin membesar.
Malah, terdapat komen-komen meneka keadaan bayi itu yang digambarkan seperti anak ‘mat saleh’ kerana memiliki kulit yang putih dan berambut perang.

“Masya-Allah comelnya Bilal. Macam mat salih,” ujar seorang peminatnya.
“Nampak ‘sipi-sipi’ (sikit) pun dah tahu comel,” kata seorang lagi peminatnya.
“Cantik rambut Bilal, perang,” puji seorang pengguna Instagram.
Dalam pada itu, netizen turut menjangkakan bahawa Neelofa dan Haris bakal mendedahkan wajah anak mereka sepenuhnya tidak lama lagi memandangkan selebriti itu sudah pun mula berkongsi wajah anaknya lebih banyak berbanding sebelum ini.
“Neelofa tak sabar nak tunjuk sebenarnya,” teka seorang netizen.
“Tidak lama lagi penampakan Bilal akan muncul,” kata seorang lagi peminatnya.
“Lagi sikit nak nampak (wajah Bilal),” ujar netizen.
Terdahulu, Neelofa sebelum ini pernah memberi bayangan putera kesayangannya itu seakan-akan mirip wajahnya ketika bayi.
Neelofa masih belum mahu mendedahkan sepenuhnya wajah Bilal kerana mendakwa belum cukup ilmu untuk melindungi anaknya daripada penyakit ‘Ain (gangguan disebabkan pandangan).
Sekadar info, Neelofa dan Haris mendirikan rumah tangga pada 27 Mac, tahun lalu. Pasangan itu selamat menimang cahaya mata pertama yang diberi nama Muhammad Bilal pada 29 Januari 2022.
– KOSMO! ONLINE


Pemandu terlelap dipercayai punca kemalangan enam kenderaan
Oleh OTHMAN YAHAYA

27 Julai 2022, 3:44 pm
SUNGAI PETANI – Kemalangan membabitkan enam kenderaan di Plaza Tol Sungai Petani Selatan di sini semalam dipercayai berpunca daripada pemandu kenderaan utiliti sukan (SUV) jenis Proton X70 yang dikatakan tertekan pedal minyak akibat terlelap.
Dalam kejadian kira-kira pukul 6.04 petang itu, pemandu SUV berusia 32 tahun dan dua penunggang motosikal mengalami kecederaan manakala tiga lagi pemandu kenderaan lain tidak cedera.
Ketua Polis Daerah Kuala Muda, Asisten Komisioner Zaidy Che Hassan berkata, kejadian dipercayai berlaku apabila SUV Proton X70 dipandu seorang wanita merempuh belakang kereta Perodua Axia yang sedang menunggu giliran untuk memasuki lorong RFID di laluan keluar menghala ke arah bandar.
“Rempuhan kuat itu menyebabkan Proton X70 hilang kawalan lalu merempuh panel elektrik milik PLUS di sebelah kiri bahu jalan sebelum terbalik,” katanya di sini hari ini.
Kata Zaidy, pada masa sama, dua penunggang motosikal yang sedang melalui lorong motosikal cuba mengelak kereta Proton X70 yang terbabas itu sehingga menyebabkan mereka hilang kawalan lalu merempuh pagar dan kendeaan pelbagai guna (MPV) Toyota Estima serta Toyota Vios yang diletakkan di deretan kedai bersebelahan plaza tol.
Menurutnya, siasatan awal percaya pemandu Proton X70 itu terlelap semasa menghampiri plaza tol dan tidak menyedari kakinya tertekan pedal minyak.

“Dia yang mengalami kecederaan pada kepala berjaya dikeluarkan oleh orang awam sebelum dihantar mendapatkan rawatan di Hospital Sultan Abdul Halim di sini.
“Dua penunggang motosikal berusia 56 dan 62 tahun yang cedera turut dihantar ke hospital sama,” ujarnya. – KOSMO! ONLINE


Elektrik terputus: Bekalan elektrik pulih sepenuhnya – TNB
Oleh MOHD RASDAN AHMAD

27 Julai 2022, 3:46 pm
PETALING JAYA – Tenaga Nasional Berhad (TNB) telah berjaya memulihkan sepenuhnya bekalan elektrik kepada semua kawasan yang mengalami gangguan elektrik pada pukul 3.02 petang.
TNB dalam satu kenyataannya sebentar tadi berkata, kebanyakan kawasan terjejas berjaya dipulihkan secara berperingkat seawal 20 minit gangguan berlaku hasil usaha berterusan Pasukan Teknikal TNB.
“Siasatan TNB mendapati gangguan bekalan yang bermula pada jam 12:39 tengahari ini berpunca daripada kerosakan di salah satu peralatan di Pencawang Masuk Utama (PMU) Yong Peng North di Yong Peng, Johor.
“Masalah itu telah mengakibatkan kehilangan beban sebanyak 2.2GW yang merupakan 10% daripada keseluruhan permintaan bekalan di Semenanjung Malaysia,” jelas kenyataan tersebut.
Dalam pada itu, TNB turut memohon maaf kepada semua pelanggannya yang terganggu disebabkan masalah teknikal tersebut.
“Kami memohon maaf atas segala kesulitan yang dialami oleh pengguna semasa gangguan bekalan ini.

“Untuk sebarang pertanyaan mengenai gangguan bekalan, pengguna boleh menghubungi talian TNB Careline di 15454,” jelasnya lagi.


PPZ-MAIWP terima zakat perniagaan lebih RM11 juta
Oleh ALWANI ZAFIRAH

27 Julai 2022, 3:54 pm
KUALA LUMPUR – Pusat Pungutan Zakat, Majlis Agama Islam Wilayah Persekutuan (PPZ-MAIWP) telah menerima bayaran zakat perniagaan sebanyak RM11,202,867.33 daripada 20 syarikat korporat di sini hari ini.
Penyerahan zakat perniagaan oleh syarikat-syarikat terlibat merangkumi tahun (haul) 2020 hingga 2022.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary memaklumkan setakat Jun 2022, jumlah kutipan zakat di PPZ-MAIWP meningkat sembilan peratus berbanding tempoh sama tahun 2021.
“Sebanyak RM423 juta kutipan setakat Jun tahun ini berbanding RM387 juta tahun lalu dan daripada jumlah tersebut, RM56.6 juta adalah daripada zakat perniagaan,” katanya ketika berucap pada Majlis Zakat Korporat 2022 di sini hari ini.
Tambah beliau, pihaknya akan memastikan PPZ dan MAIWP dapat menjalankan fungsinya dengan baik sama ada dalam memberi kesedaran kepada masyarakat dalam melaksanakan Rukun Islam ini mahupun dalam aktiviti agihan zakat serta bantuan-bantuan yang diterima kepada asnaf dan golongan yang layak sebaiknya.
Sementara itu, Pengerusi PPZ-MAIWP, Tan Sri Dr. Abdul Aziz Abdul Rahman berkata, melihat kepada situasi ekonomi yang tidak menentu ketika ini, sukar untuk menjangkakan peningkatan kutipan zakat perniagaan.

Bagaimanapun, beliau optimis bahawa syarikat-syarikat korporat di Malaysia cakna dengan tanggungjawab dan kewajipan dalam menunaikan zakat perniagaan mereka.
“Jika kita yang masih ada pendapatan dan keuntungan perniagaan ini berasa terkesan, apatah lagi buat mereka golongan kurang berkemampuan. Saya menyeru syarikat-syarikat serta individu-individu untuk tunaikanlah zakat agar jumlahnya mencukupi untuk menampung perbelanjaan zakat asnaf di Wilyah Persekutuan ini,” ujarnya. – KOSMO! ONLINE


Elektrik terputus: Tiga kawasan di Melaka terputus bekalan elektrik
Oleh DIYANATUL ATIQAH ZAKARYA

27 Julai 2022, 3:25 pm
MELAKA – Tiga kawasan termasuk sebahagian zon perindustrian di negeri ini turut mengalami gangguan bekalan elektrik, sebentar tadi.
Ketua Perkhidmatan Tenaga Nasional Berhad (TNB) Melaka, Khairizam Ibrahim ketika dihubungi pemberita berkata, tiga kawasan tersebut adalah di Cheng, Malim dan Batu Berendam.
“Kita sedang berusaha memulihkan bekalan elektrik ini secepat mungkin.
“Dipercayai insiden ini berpunca daripada pemasangan daripada pepasangan 275 KV di bahagian Selatan,” katanya. – KOSMO! ONLINE


Rakan perempuan mangsa rogol enam lelaki ditahan
Oleh LUQMAN RIDHWAN MOHAMED NOR dan MOHAMAD HAFIZI BIN MOHD SAID

27 Julai 2022, 3:21 pm
LUMUT – Seorang remaja perempuan yang juga rakan kepada mangsa yang didakwa dirogol enam lelaki 18 Julai lalu ditahan polis bagi membantu siasatan berhubung kes berkenaan.
Ketua Polis Perak, Datuk Mior Faridalathrash Wahid berkata, penahanan remaja berkenaan menjadikan jumlah keseluruhan suspek yang ditahan kepada tujuh orang.
Menurut beliau, kesemua suspek kes masih ditahan bagi membantu siasatan dan pihaknya juga masih menunggu arahan lanjut daripada pihak pejabat Timbalan Pendakwa Raya (TPR) untuk proses seterusnya.
“Kita turut menahan remaja perempuan yang juga rakan kepada mangsa yang membawa suspek lelaki berjumpa dengan mangsa.
“Kita sudah serahkan kertas siasatan kepada TPR dan diminta untuk mengambil beberapa tindakan. Kita akan merujuk semula kertas siasatan kepada pihak TPR untuk arahan pertuduhan,” katanya pada Majlis Perasmian Balai Polis Pulau Pangkor di sini hari ini.
Terdahulu media melaporkan, enam lelaki ditahan selepas didakwa merogol mangsa berusia 16 tahun di sebuah rumah pada 18 Julai lalu.

Semua suspek berkenaan ditahan di sekitar Ipoh susulan laporan polis dibuat ibu mangsa selepas menemui anak perempuannya itu dalam keadaan khayal di rumah berkenaan.
Sementara itu dalam perkembangan lain, Mior Faridalathrash memaklumkan pihaknya akan menjalankan siasatan ke atas penceramah bebas yang didakwa merogol remaja perempuan berusia 14 tahun selepas suspek diserahkan kepada Polis Perak. – KOSMO! ONLINE


Kadar pengangguran siswazah turun 4.1 peratus tahun lalu
Oleh MOHD. HUSNI MOHD. NOOR

27 Julai 2022, 3:30 pm
PUTRAJAYA – Statistik Siswazah 2021 yang dikeluarkan Jabatan Perangkaan Malaysia (DOSM) hari ini mendedahkan kadar pengangguran siswazah tahun lalu berkurang kepada 4.1 peratus iaitu 197,400 orang berbanding 202,400 pada tahun sebelumnya.
Ketua Perangkawan Malaysia, Datuk Seri Dr. Mohd Uzir Mahidin berkata, ia didorong momentum ekonomi negara ke arah pemulihan secara beransur-ansur dan seterusnya mendorong kedudukan pasaran buruh lebih baik pada tahun lalu.
Beliau berkata, sejajar perkembangan itu, bilangan siswazah bekerja meningkat sebanyak lima peratus tahun lalu dengan mencatatkan 4.57 juta orang berbanding 4.35 juta orang tahun 2020.
“Daripada jumlah itu, sekitar dua pertiga (64.8 peratus) daripada siswazah bekerja dalam kategori mahir iaitu seramai 2.96 juta orang.
“Berdasarkan data sama, bilangan siswazah dalam guna tenaga tidak penuh berkaitan kemahiran meningkat kepada 1.55 juta pada 2021 daripada 1.36 juta pada tahun 2020,” katanya dalam satu kenyataan di sini.
Mohd Uzir berkata, bagi siswazah berusia 24 tahun ke bawah pula, kadar guna tenaga tidak penuh berkaitan kemahiran kekal tinggi iaitu 76.9 peratus pada 2021 selepas mencapai 78.6 peratus ketika krisis kesihatan pada 2020.

Menurutnya, bagi tempoh 2017 hingga 2019, purata kadar guna tenaga tidak penuh berkaitan kemahiran bagi kumpulan ini adalah 56.0 peratus.
“Jika diterjemah secara mudah, daripada seratus siswazah bekerja yang berumur 24 tahun ke bawah pada 2021, lebih 70 orang bekerja dalam pekerjaan separuh mahir dan berkemahiran rendah.
“Namun, guna tenaga tidak penuh bukanlah isu terpencil yang hanya dihadapi oleh Malaysia malah, ia diturut dikesan di negara maju seperti Australia, Amerika Syarikat dan United Kingdom,” katanya. – KOSMO! ONLINE


Budak autisme tular didera guru rupanya dihalang bertindak agresif
Oleh ISWAN SHAFIQ ISA

27 Julai 2022, 4:44 pm
SEBERANG PERAI – Polis mengesahkan tindakan seorang guru pendidikan khas memegang telinga seorang kanak-kanak perempuan autisme sehingga lebam dipercayai bertujuan menenangkan mangsa daripada terus bertindak agresif.
Ketua Polis Daerah Seberang Perai Tengah, Asisten Komisioner Tan Cheng San berkata, pihaknya telah menerima laporan daripada ibu mangsa berhubung kejadian itu di Balai Polis Seberang Jaya pada 19 Julai lalu.
Menurutnya, kejadian tersebut juga tular selepas gambar kanak-kanak perempuan yang didakwa akibat didera guru sebuah sekolah pendidikan khas dimuat naik dalam satu laman Facebook milik Mona Din baru-baru ini.
“Hasil siasatan polis, mangsa merupakan kanak-kanak autisme dan telah mengikuti kelas pendidikan khas di salah sebuah sekolah pendidikan khas di Seberang Jaya.
“Kejadian disyaki berlaku pada 19 Julai, lebih kurang 9.30 pagi di mana semasa kejadian mangsa dikatakan bertindak agresif di dalam kelas hingga menyebabkan beberapa pelajar lain takut dan menangis.
“Akibat tindakan tersebut, suspek seorang guru perempuan berusia 30-an telah datang dan memegang kedua-dua telinga mangsa untuk mengenangkan mangsa.

“Akibat daripada perbuatan suspek, mangsa telah mendapat kesan lebam pada kedua-dua belah telinga,” katanya dalam satu kenyataan di sini hari ini.
Dalam pada itu, beliau memberitahu, mangsa kemudiannya telah dihantar ke Hospital Bukit Mertajam untuk mendapatkan rawatan lanjut.
“Susulan kejadian ini, polis telah membuka satu kertas siasatan di bawah Seksyen 323 Kanun Keseksaan,” jelas beliau yang memaklumkan bahawa siasatan lanjut bagaimanapun masih dijalankan ketika ini.
Justeru, Cheng San turut menasihatkan orang ramai supaya tidak menularkan berita yang tidak sahih seperti itu kerana boleh menyebabkan kekeliruan dan kegelisahan kepada masyarakat setempat.
Terdahulu, Kosmo! Online pada Isnin lalu melaporkan seorang kanak-kanak perempuan berusia tujuh tahun yang juga autisme mengalami kecederaan di telinga, didakwa didera oleh guru dalam kejadian di sebuah sekolah dipercayai di Pulau Pinang.
Maklumat berkenaan kes tersebut dimuat naik oleh seorang pengguna Facebook, Mona Din malah hantaran wanita itu turut dikongsikan oleh Ahli Parlimen Simpang Renggam, Dr. Maszlee Malik. – KOSMO! ONLINE


Benjamin Mora sah tinggalkan JDT
Oleh KHAIRUL MOHD. ALI

27 Julai 2022, 4:38 pm
ISKANDAR PUTERI – Teka-teki ketiadaan Benjamin Mora dalam dua perlawanan terakhir Johor Darul Ta’zim (JDT) terjawab apabila skuad Harimau Selatan mengesahkan jurulatih kelahiran Mexico berkenaan telah dilepaskan.
JDT dalam satu kenyataan memberitahu, keputusan berkenaan dibuat Mora sendiri atas alasan peribadi namun pihaknya sentiasa terbuka untuk menerima kehadirannya kembali.
“Kelab JDT mengucapkan terima kasih kepada Benjamin Mora atas khidmat baktinya.
“Benjamin telah meminta untuk membenarkan beliau pulang ke Mexico bagi menyelesaikan urusan peribadi yang tidak dapat dielakkan dan JDT telah menghormati permintaan tersebut dan akan membiarkan pintu sentiasa terbuka untuk beliau kembali pada masa akan datang,” menurut kenyataan itu.
Tambah kenyataan itu, Mora merupakan jurulatih JDT paling berjaya dalam sejarah kelab dengan mengemudi empat kejuaraan Liga Super Malaysia, empat Piala Sumbangsih, satu Piala Malaysia dan membawa JDT ke pusingan kalah mati Liga Juara-Juara AFC tahun ini.
“Benjamin telah mengendalikan 148 perlawanan sepanjang dua kali tugasan sebagai jurulatih JDT sejak 2017, dan memenangi 102 perlawanan.

“Terima kasih, Benjamin. Anda akan selamanya menjadi sebahagian daripada Keluarga JDT. Jumpa lagi,” tambah kenyataan itu.
Terdahulu, spekulasi membabitkan pengendali berusia 43 tahun itu meninggalkan skuad Harimau Selatan bertiup kencang sejak beberapa hari lalu selepas ketiadaannya di tepi padang dalam dua perlawanan JDT.
Sepanjang ketiadaan Mora, penolong jurulatih, Mohd. Hamzani Omar, mengendalikan pasukan itu yang menyaksikan JDT menewaskan Penang FC 1-0 dan Melaka United 2-1.-KOSMO! ONLINE


Jual rokok kepada individu lahir tahun 2007 ke atas boleh didenda, penjara
27 Julai 2022, 4:33 pm
KUALA LUMPUR – Mana-mana individu yang menjual atau mempamerkan produk tembakau, bahan merokok atau produk pengganti tembakau kepada individu yang lahir pada 1 Januari dan seterusnya dicadang didenda tidak lebih RM30,000 atau dipenjarakan tidak lebih dua tahun atau kedua-duanya.
Perkara itu dimasukkan dalam Rang Undang-Undang (RUU) Kawalan Produk Tembakau dan Merokok 2022 yang dibentangkan bagi bacaan kali pertama di Dewan Rakyat oleh Menteri Kesihatan, Khairy Jamaluddin hari ini.
Berdasarkan draf RUU itu, individu didapati melakukan kesalahan kali kedua dan berikutnya menjual serta mempamerkan produk tembakau, kepada individu yang lahir pada 1 Januari 2007 dan seterusnya pula dicadang didenda tidak lebih RM30,000 atau dipenjarakan tidak lebih dua tahun atau kedua-duanya.
Bagi pertubuhan perbadanan yang melakukan kesalahan itu untuk kali pertama, dicadang dikenakan denda tidak kurang RM20,000 dan tidak lebih RM100,000 atau dipenjarakan tidak lebih dua tahun atau kedua-duanya.
Bagi kesalahan kali kedua dan berikutnya pula, pertubuhan perbadanan, boleh didenda RM50,000 atau dipenjarakan tidak lebih dua tahun atau kedua-duanya. – KOSMO! ONLINE.


Mesej tular 30 banduan lolos di Melaka, palsu
Oleh DIYANATUL ATIQAH ZAKARYA

28 Julai 2022, 9:07 pm
MELAKA – Mesej yang tular di aplikasi WhatsApp mendakwa 30 banduan telah lolos dari Penjara Sungai Udang yang kononnya berlaku semalam adalah palsu.
Ketua Polis Daerah Melaka Tengah Asisten Komisioner Christopher Patit berkata, perkara itu telah disahkan palsu oleh Penguasa Penjara, Superintendan Mohd. Saizi Ibrahim.
“Perkara ini telah disahkan oleh pihak penjara dan laporan polis akan dibuat terhadap isu ini,” katanya dalam satu kenyataan akhbar di sini, hari ini.
Terdahulu, hari ini tular satu mesej di WhatsApp mendakwa seramai 30 banduan dari Penjara Sungai Udang telah lolos antara pukul 9 pagi sehingga 11 pagi semalam.
Susulan kejadian itu sekatan jalan raya akan diadakan secara berterusan di kawasan Sungai Udang, Masjid Tanah dan beberapa kawasan sekitarnya.
Mengulas lanjut Christopher berkata, pihaknya percaya sekatan jalan raya yang dikaitkan dalam maklumat itu adalah Op Tapis bersepadu yang kini giat dijalankan oleh pihak polis dan Jabatan Pengangkutan Jalan.

“Sekatan jalan raya yang kita jalankan bermula hari ini di kawasan Hutan Simpan Sungai Udang itu adalah rutin biasa operasi di bawah Op Tapis bagi mengesan kesalahan berkaitan dadah.
“Ia tidak ada kaitan dengan operasi mencari banduan sebagaimana didakwa, jadi saya minta untuk orang ramai tidak terus menyebarkan berita palsu tersebut yang boleh menimbulkan kegusaran masyarakat,” katanya. – KOSMO! ONLINE


Kafe tanah kubur tarik kehadiran pelanggan
Oleh KOSMO!

28 Julai 2022, 9:30 pm
NEW DELHI – Sebuah restoran di India menjadi tular kerana keunikannya yang menawarkan suasana makan di kawasan perkuburan, lapor program berita Liputan 6 semalam.
Berdasarkan klip video mengenainya yang dikongsikan, kafe dipercayai terletak di lokasi bernama Prindavan itu  dipenuhi kubur berwarna hijau.
Setiap kotak kubur mempunyai pagar berwarna putih di sekelilingnya.
Sebatang dahan pokok yang besar turut dilihat berada di dalam restoran tersebut dan  menembusi siling premis.
Pengunjung pula sedang asyik menikmati makanan tanpa menghiraukan kubur-kubur yang berada di dalam kafe itu.
“Makan di kafe kubur ala Prindavan,” demikian menurut keterangan dalam klip video berkenaan yang dikongsikan di laman TikTok.

Video tersebut menjadi tular di media sosial Indonesia dengan netizen memberikan pelbagai komen.
“Saya pasti tiada syif malam,” kata seorang pengguna.
“Tidak kisah di mana pun tempatnya. Apa yang penting, makanannya enak,” kata seorang lagi netizen. – Agensi


Silat Dunia: Dua pesilat wanita negara mara separuh akhir
Oleh AMRAN MULUP

28 Julai 2022, 10:40 pm
MELAKA – Dua daripada empat pesilat wanita negara melangkah bergaya ke separuh akhir selepas menewaskan lawan masing-masing pada saingan suku akhir Kejuaraan Pencak Silat Dunia Ke-19 di Pusat Dagangan Antarabangsa Melaka (MITC), Ayer Keroh di sini, hari ini.
Pemenang pingat emas Kejohanan Antarabangsa Terbuka Sultan di Uzbekistan 2020, Nur Syazerra Hidayah Idris memulakan langkah kemenangan apabila mudah mengetepikan saingan Jovelyn G. Valles dari Filipina bagi Kelas B dengan keputusan 38-10.
Pada saingan separuh akhir Sabtu ini, anak kelahiran Keningau, Sabah itu akan berdepan pesilat Vietnam, Nguyen Thi Mai Lan yang turut melepasi peringkat suku akhir, mudah menjinakkan Tara Talay dari Jerman dengan keputusan 44-1.
Sejurus selepas itu, rentak kemenangan diikuti pemenang pingat perak Kejuaraan Asia Yaniji, China 2019, Nor Farrah Mazlan mudah menjinakkan Komal Dhiman dari India bagi Kelas A apabila mencatat keputusan 44-2.
Di separuh akhir nanti, Nor Farrah, 24, berasal dari Kota Belud, Sabah akan berdepan Firdao Duromae dari Thailand yang turut mudah mengetepikan saingan, Angeline A. Virina dengan catatan 44-19 ketika suku akhir.
Bagaimanapun, dua pesilat negara yang kecundang ialah Zulaika Razaman tunduk kepada pesilat Filipina, Hanna Mae F. Ibutnande dengan keputusan 17-30 bagi Kelas C.

Turut mengikut jejak langkah itu ialah Hanna Soleha Saleem yang gagal menyaingi Kewarin Boonme apabila tunduk dengan keputusan 16-27 bagi Kelas E. – KOSMO! ONLINE


Kakitangan awam maut motosikal rempuh belakang lori
Oleh ROHANA MOHD. NAWI

28 Julai 2022, 11:58 pm
KOTA BHARU – Seorang pembantu pembangunan masyarakat maut selepas motosikal yang ditunggangnya merempuh belakang sebuah lori di depan kilang bata, Jalan Salor Lama di sini hari ini.
Dalam kejadian kira-kira pukul 12.30 tengah hari itu, mangsa, Ahmad Hafiz Abdul Ghafar, 40, meninggal dunia di lokasi kejadian akibat cedera parah pada bahagian kepala.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati, sebuah lori tanpa muatan dipandu seorang lelaki berusia 49 tahun sedang dalam perjalanan dari arah bulatan Kota menghala ke Pasir Mas.
Menurutnya, semasa tiba di lokasi kejadian, pemandu lori itu dipercayai memberi isyarat ke kanan untuk masuk ke kilang bata.
“Semasa menunggu untuk membelok ke kanan, motosikal jenis Yamaha Ego yang ditunggang mangsa yang datang dari arah belakang lori itu terus merempuh kenderaan tersebut.
“Insiden itu menyebabkan mangsa yang tidak memakai topi keledar meninggal dunia di lokasi kejadian selepas cedera parah pada kepala,” katanya dalam satu kenyataan hari ini.

Menurut Mohd. Rosdi, mayat mangsa dihantar ke Hospital Universiti Sains Malaysia, Kubang Kerian untuk dibedah siasat.
Tambahnya, siasatan lanjut mendapati, kemalangan berpunca daripada kecuaian mangsa yang gagal mengawal motosikalnya kerana mengekori rapat sebelum melanggar belakang lori. – KOSMO! ONLINE


Pinjam duit mentua bayar upah cubaan bunuh isteri sendiri
Oleh KOSMO!

28 Julai 2022, 9:00 pm
JAKARTA – Seorang askar Indonesia tergamak meminjam wang daripada ibu mentuanya bagi tujuan mengupah pembunuh upahan supaya menamatkan riwayat anak wanita itu yang juga isterinya, semata-mata kerana dia mahu berkahwin lain, lapor laman Coconut News hari ini.
Pada 18 Julai lalu, suspek yang dikenali sebagai Koperal Kedua M,  mengupah dua lelaki untuk membunuh isterinya, RW. Dia menjanjikan mereka 200 juta rupiah (RM59,563) sebagai upah  jika misi berjaya dilaksanakan atau 120 juta rupiah (RM35,738) jika gagal.
Rakaman sistem televisyen litar tertutup (CCTV)  di luar rumah M dan RW di Semarang, Jawa Tengah menunjukkan RW menunggang motosikalnya pulang ke rumah selepas mengambil anak perempuan mereka dari sekolah.
Sebaik turun dari kenderaan itu, dua lelaki bermotosikal menuju ke arah mangsa dan melepaskan empat das tembakan ke arah RW.
Mangsa bernasib baik kerana tembakan tersebut tidak membawa maut,  namun dia masih dirawat di hospital hingga hari ini.
Polis berjaya menahan dua lelaki terbabit di samping serta dua suspek lain yang diupah M untuk bertindak sebagai peninjau.

Sebelum penahanan, pembunuh upahan menerima RM35,738 seperti yang dijanjikan oleh M. Seorang saksi yang merupakan pembantu peribadi M memberitahu polis dari mana wang itu datang.
“Saksi menerima panggilan telefon daripada M, yang memintanya mendapatkan wang daripada ibu RW atau ibu mertua M, untuk menampung bil perubatan RW.
“Arahannya supaya wang tersebut itu dihantar ke hospital,” kata Ketua Polis Semarang, Irwan Anwar.
Selepas menerima RM 35,738, M berhutang lagi sebanyak 90 juta rupiah  (RM26,800) daripada ibu mentuanya dengan alasan bil perubatan RW melambung.
Polis berkata, M telah mengambil wang itu dan berkemungkinan menggunakannya untuk membiayai hidupnya dengan perempuan simpanannya.
M telah menjadi buruan selama lebih seminggu apabila berita tersebar bahawa dia telah membunuh diri dengan meminum racun di rumah ibu bapanya di Kendal, Jawa Tengah. – Agensi


Liga Fantasi Kosmo! musim baharu tampil lebih gempak
Oleh MUHAMMAD HELMEE RAMLI

28 Julai 2022, 8:55 pm
SELEPAS kejayaan musim pertama Liga Fantasi Kosmo! bagi kempen 2021/22, akhbar Kosmo! milik Media Mulia Sdn. Bhd. akan meneruskan kembali penganjuran pertandingan saingan tersebut dengan lebih gempak selari musim baharu Liga Perdana Inggeris (EPL) yang bermula 6 Ogos depan.
Saingan musim baharu pasti menjanjikan persaingan lebih menarik kerana ia menawarkan hadiah keseluruhan cukup lumayan yang dianggarkan bernilai lebih RM100,000 termasuk hadiah mingguan.
Pengarah Urusan dan Pengarang Kumpulan Media Mulia, Mohamad Azlan Jaafar berkata, penganjuran liga tersebut bertujuan untuk mendekati serta menyantuni pembaca setia akhbar terbitan Media Mulia.
“Penganjuran Liga Fantasi Kosmo! bertujuan untuk menyantuni dan menghampiri pembaca kami sejak pelancaran semula akhbar Kosmo! dan Utusan Malaysia. Berdasarkan angka, seramai 412,000 rakyat Malaysia aktif dalam platform Liga Fantasi.
“Bagi musim baharu, hadiah keseluruhan bernilai lebih RM100,000 diharapkan menjadi pendorong kepada semua pembaca untuk terus bersama kami bagi saingan 2022/23,” katanya pada Majlis Penyampaian Hadiah dan Pelancaran Liga Fantasi Kosmo! 2022/23 di Ibu Pejabat Media Mulia, Petaling Jaya semalam.
MOHAMAD AZLAN (kiri) bersama Pengarang Kosmo!/Kosmo! Ahad, Wan Hasnan Wan Hasan melancarkan maskot Kapten Kosmo! pada Pelancaran Liga Fantasi Kosmo! 2022/23 di Ibu Pejabat Media Mulia, Petaling Jaya semalam.
Sebagai rekod, penganjuran sulung Liga Fantasi Kosmo! musim lalu berjaya menarik lebih 7,000 penyertaan selain menawarkan hadiah wang tunai RM200 kepada lima pemenang mingguan.

Menjelang saingan musim baharu pula, hadiah wang tunai RM200 kepada lima pemenang mingguan akan dikekalkan selain hadiah menarik menanti para peserta pada penghujung musim.
Bagi hadiah utama, dua peserta berpeluang untuk memenangi tiket penerbangan ke England bagi menyaksikan perlawanan EPL selain diberikan kemudahan penginapan serta wang saku RM2,000.
Para peserta juga berpeluang untuk memenangi dua buah motosikal jenis Modenas Elegan 250 ABS dan Modenas Pulsar RS 200 selain telefon pintar, komputer (dekstop) gaming, basikal serta wang tunai.
Bagaimanapun, penganjuran Liga Fantasi Kosmo! pada kali ini akan mengenakan yuran penyertaan sebanyak RM50 untuk satu pasukan, sekali gus mendapat keistimewaan mengakses kandungan berita Premium di laman web Kosmo! Online.
Pembaca yang berminat untuk mendapatkan maklumat lanjut berhubung terma dan syarat bagi saingan musim baharu Liga Fantasy Kosmo!, anda boleh melayari laman web http://www.kosmo.com.my/liga-fantasi/.


AUG 2022 buka tirai secara rasmi
Oleh MUHAMMAD ZUHAILY BADLISHAH

28 Julai 2022, 10:51 pm
UBON RATCHATHANI – Edisi ke-20 Sukan Universiti ASEAN (AUG) 2022 membuka tirainya secara rasmi di Stadium Universiti Ubon Ratchathani Rajabhat hari ini.
Penganjuran yang berpusat di salah sebuah negeri terbesar di bumi Thailand kali ini menyaksikan 228 pingat ditawarkan dalam 30 acara sukan membabitkan 11 negara dari rantau Asia Tenggara.
Penuntut Universiti Pendidikan Sultan Idris, Muhammad Aliff Najmi Shaani mengetuai perarakan masuk kontinjen negara bersama Chef de Mission, Profesor Dr. Mohd. Fo’ad Sakdan dan sebahagian atlet serta pegawai pada upacara pembukaan tersebut.
Kapten skuad bola sepak negara itu diberi penghormatan menggantikan pembawa Jalur Gemilang iaitu atlet memanah, Nur Syaqiera Masyahikh yang tidak dapat turut serta pada upacara tersebut.
Penyertaan Malaysia kali ini membawa harapan besar dengan penyertaan seramai 275 atlet bersaing dalam 21 acara sukan untuk memburu sasaran 35 pingat emas ditetapkan Kementerian Pengajian Tinggi.
Ia bagi mengulangi bagi pencapaian pingat emas yang diraih sewaktu edisi 2018 di Nay Pyi Daw, Myanmar.

Peluang kontinjen negara dilihat cerah apabila berjaya mengutip sembilan pingat emas hari ini dengan keseluruhan 16 emas, 22 perak dan 12 gangsa setakat saingan hari ketiga.
Kem karate muncul sukan paling cemerlang setakat ini apabila berjaya melepasi sasaran empat pingat emas selepas memenangi enam emas selepas dua hari berlangsung acara berkenaan.
Skuad olahraga juga tidak kurang hebatnya apabila telah menyumbang lima emas termasuk gelaran ratu pecut AUG menerusi kejayaan Azreen Nabila Alias menjuarai 100 meter dan berpotensi cerah memenuhi sasaran tujuh emas. – KOSMO! ONLINE


Banjir Baling: Lima rumah terjejas akibat limpahan Sungai Kupang
Oleh NORLIA RAMLI

28 Julai 2022, 9:18 pm
BALING – Sekurang-kurangnya lima buah rumah di Kupang dilanda banjir kilat akibat limpahan Sungai Kupang susulan hujan lebat di Gunung Inas dan kawasan sekitarnya pada petang tadi.
Rumah yang terjejas terletak di Kampung Iboi, Kampung Masjid Iboi dan Padang Empang.
Selain itu, air sungai di kawasan jambatan Bailey juga didapati telah melimpah ke jalan raya pada malam ini.
Ketua Kampung Iboi, Nor Mohamad Husin berkata, beberapa langkah segera telah diambil bagi memastikan tahap keselamatan penduduk di tiga kampung terlibat terjamin.
“Beberapa penduduk dari tiga buah rumah yang dikesan berisiko tinggi dinaiki air telah dipindahkan ke tempat selamat.
“Dua keluarga dari Kampung Padang Empang dan Iboi telah diminta berpindah ke rumah sewa yang telah kita cari manakala sebuah keluarga dari Kampung Masjid Iboi dipindahkan ke dewan buat sementara waktu,” katanya di sini hari ini.

Menurutnya, jika air sungai semakin naik, penduduk yang ditempatkan di dewan juga akan dipindahkan ke lokasi lain sekiranya kawasan itu juga didapati tidak selamat.
“Ketika ini pihak berkuasa dan penduduk dengan kerjasama penghulu serta wakil-wakil agensi lain sentiasa memantau keadaan penduduk sekiranya hujan berterusan.
“Pemantauan juga dilakukan oleh pihak polis dan Jabatan Kerja Raya (JKR) dan jambatan Bailey akan ditutup sekiranya air melimpah ke laluan tersebut kerana bimbang akan mendatangkan bahaya,” ujarnya.
Dia pada masa turut berkongsi kebimbangannya dan penduduk lain berhubung kewujudan kolam takungan di Gunung Inas yang berisiko pecah seterusnya menyebabkan bencana kepala air berulang. – KOSMO! ONLINE


Remaja maut sempat bantu mangsa kemalangan
Oleh NORLIA RAMLI

28 Julai 2022, 8:56 pm
BALING – Seorang remaja sempat membantu mangsa kemalangan di hadapan rumahnya sebelum maut dalam kemalangan berasingan di Jalan Baru Kulim-Baling-Gerik di sini semalam.
Mangsa, Muhammad Hafiz Razali,19, dikatakan membantu mangsa yang cedera akibat kemalangan itu pada sebelah pagi sebelum dia maut dalam kejadian kira-kira pukul 6.28 petang semalam.
Ibu saudara mangsa, Zulaika Ramli, 37, berkata, dia dan Muhammad Hafiz dalam perjalanan ke pasar tani kira-kira pukul 11 pagi semalam sebelum berlaku kemalangan motosikal berhampiran simpang masuk ke rumahnya di Kampung Banggol Lada.
“Kami membantu mangsa kemalangan itu sehingga ke Hospital Daerah Baling.
“Namun, pada sebelah petang saya terkejut apabila dimaklumkan anak saudara saya itu meninggal dunia akibat kemalangan,” katanya di sini hari ini.
Katanya, dia tidak menyangka semalam adalah hari terakhir dia meluangkan masa bersama arwah.

Sementara itu, Ketua Polis Daerah Baling, Superintendan Shamsudin Mamat berkata, kemalangan membabitkan motosikal jenis Honda Wave ditunggangi mangsa dan sebuah kereta jenis Proton Saga.
“Hasil siasatan mendapati kemalangan berlaku apabila motosikal mangsa dipercayai hilang kawalan lalu terbabas masuk ke laluan bertentangan dan bertembung dengan kereta tersebut.
“Rempuhan mengakibatkan mangsa mengalami cedera parah dan disahkan meninggal dunia di tempat kejadian sementara pemandu kereta dan empat penumpang tidak mengalami kecederaan” katanya di sini hari ini.
Tambahnya, mayat mangsa dibawa ke Unit Forensik Hospital Daerah Kulim untuk dibedah siasat dan kes disiasat di bawah Seksyen 41(1) Akta Pengangkutan Jalan 1987 . – KOSMO! ONLINE


Lelaki China sukar diterima bekerja kerana miliki rupa paras kanak-kanak
Oleh KOSMO!

28 Julai 2022, 10:30 pm
BEIJING – Seorang lelaki berusia 27 tahun di Dongguan, China, menjadi sensasi internet kerana memiliki wajah dan keadaan fizikal seperti  seorang kanak-kanak sehingga menyebabkan dia sukar mendapatkan pekerjaan, lapor laman berita Oddity Central semalam.
Mao Sheng dikatakan kelihatan seperti kanak-kanak berusia tidak lebih 10 tahun. Dia menggangap keadaan dirinya sebagai sumpahan kerana ia menghalangnya daripada mendapatkan pekerjaan.
Kebanyakan majikan tidak mempercayai bahawa dia berusia lewat 20-an selain enggan dituduh memaksa kanak-kanak bekerja sekiranya mereka memberi peluang kepadanya.
Minggu lalu, Mao Sheng menjadi tular di media sosial China, Douyin, selepas satu klip video yang memaparkan lelaki tersebut berdiri di sebatang jalan.
Berdasarkan klip video tersebut, Mao Sheng mendedahkan dia gagal mendapatkan pekerjaan bagi membantu bapanya yang sedang pulih daripada penyakit strok. Dia juga telah mencuba nasib dengan meminta kerja di kilang-kilang tempatan bersama rakannya, namun tetap gagal diterima.
Kisah Mao Sheng menyentuh hati berjuta-juta rakyat China dengan kebanyakan mereka menyalahkan syarikat-syarikat yang enggan memberi peluang pekerjaan kepadanya hanya disebabkan rupa parasnya.

Nasibnya,  bagaimanapun berubah selepas video menjadi  tular. Beberapa usahawan dilaporkan menawarkan peluang pekerjaan kepadanya.
Sebuah video lain yang dikongsikan di Douyin beberapa hari lalu mendedahkan bahawa Mao Sheng akhirnya menerima salah satu tawaran pekerjaan yang diterimanya.
Dia juga berharap dapat membantu bapanya serta mencari teman wanita untuk  memulakan hidup berkeluarga. – Agensi


KKM rampas produk farmaseutikal haram bernilai RM2.6 juta
Oleh AMREE AHMAD

28 Julai 2022, 8:49 pm
PUTRAJAYA – Kementerian Kesihatan (KKM) merampas pelbagai jenis produk farmaseutikal tidak berdaftar bernilai RM2,652,500 di seluruh negara menerusi Operasi Pangea XV yang berlangsung dari 23 Jun sehingga 1 Julai lalu.
Menurut Ketua Pengarahnya, Tan Sri Dr. Noor Hisham Abdullah, kejayaan itu dicapai hasil kerjasama bersepadu daripada pelbagai agensi di seluruh negara yang dan operasi berkenaan merupakan tindakan kolektif peringkat antarabangsa terhadap penjualan produk farmaseutikal secara haram.
“Produk tidak berdaftar ini dikesan daripada sebanyak 2,438 pautan laman web dan inisiatif tersebut juga diselaraskan oleh Pertubuhan Polis Jenayah Antarabangsa (Interpol) serta melibatkan kerjasama polis, kastam dan agensi kesihatan di seluruh dunia.
“Di peringkat antarbangsa, lebih daripada 7,800 rampasan produk yang menyalahi undang-undang di 94 negara berjaya dilakukan dengan bilangan penyitaan melebihi daripada tiga juta unit,” katanya dalam kenyataan hari ini.
Ujar beliau, lebih daripada 4,000 pautan laman web terutama menerusi platform media sosial dan aplikasi pesanan ringkas telah disekat akses selain kandungannya diturunkan setelah siasatan dilakukan.
“Pihak penguat kuasa juga memeriksa hampir 3,000 bungkusan pos di 280 hab pos lapangan terbang, pintu sempadan dan pusat mel kargo di negara yang terlibat operasi ini,” jelasnya.

Dr. Noor Hisham menambah, di Malaysia operasi itu diselaraskan Bahagian Penguatkuasaan Farmasi Kementerian serta ada membabitkan beberapa agensi termasuk Pos Malaysia Berhad, Suruhanjaya Komunikasi dan Multimedia Malaysia serta CyberSecurity Malaysia yang berjaya menjejaki banyak laman web berkenaan termasuk yang dianggap Dark Web.
“Senarai pautan tersebut diserahkan kepada pihak Interpol untuk tindakan selanjutnya dan mereka juga dapati ada peningkatan dalam penjualan ubat terkawal menerusi operasi tahun ini yang merangkumi bahan psikotropik, ubat tahan sakit dan antibiotik.
“Sebanyak 686 peranti tanpa kelulusan pihak berkuasa seperti termometer, oksimeter serta monitor tekanan darah turut dikesan dan 73 daripada 1,059 bungkusan pos yang mengandungi 315,916 unit produk tidak berdaftar dianggarkan bernilai RM887,024 telah berjaya dirampas,” tegasnya.
Beliau menjelaskan kebanyakan ubat terkawal itu diseludup masuk dari Bangladesh, India dan pelbagai negara hasil pemeriksaan ketat di semua pintu masuk utama dan pos sempadan. – KOSMO! ONLINE


Bank Kenya kehabisan wang akibat aktiviti merasuah rakyat semasa berkempen
Oleh KOSMO!

28 Julai 2022, 8:30 pm
NAIROBI, Kenya – Cawangan bank tempatan di Kenya kehabisan wang kecil kerana ahli-ahli politik negara itu menggunakannya untuk memberi rasuah kepada orang ramai dalam usaha memancing undi menjelang pilihan raya umum bulan depan, lapor portal berita MailOnline semalam.
Dakwaan tersebut dibuat oleh Menteri Dalam Negeri, Fred Matiang’i. Beliau berkata, ahli-ahli politik telah menghulurkan  wang tunai atau hadiah percuma lain kepada orang ramai yang hadir ke perhimpunan kempen mereka menjelang hari mengundi pada 9 Ogos ini.
Gejala rasuah dianggap perkara biasa dan menjadi endemik di Ghana.
“Anda boleh melihat calon-calon  bertanding membawa wang di dalam beg, membariskan rakyat tempatan dan memberi mereka AS$0.17(75 sen) setiap seorang.
“Kini bank-bank tempatan kekurangan wang kertas 200 dan 100  kerana ahli politik berlumba-lumba merasuah penduduk kampung,” kata Matiang’i.
Tambah beliau, orang ramai enggan bekerja dan berdiri di tepi jalan hanya untuk mendapatkan wang tersebut.

Rasuah semasa berkempen adalah satu kesalahan, manakala pelaku boleh didenda sehingga dua juta syiling Kenya (RM75,000) atau hukuman penjara enam tahun.
Pada Ogos ini, rakyat Kenya akan memilih bukan sahaja Presiden baharu tetapi juga ratusan ahli Parlimen dan kira-kira 1,500 pegawai daerah.
Kebanyakan calon  yang bakal bertanding memiliki latar belakang  kegiatan rasuah yang disahkan.
Mereka termasuk seorang ahli Parlimen yang didenda AS$7 juta (RM31 juta) kerana rasuah dan dijatuhi hukuman penjara 67 tahun, penjawat awam yang dikenakan perintah rampasan aset dan  wakil rakyat yang disabitkan dengan kesalahan rasuah. – Agensi


GrakChat setanding aplikasi pemesejan luar negara
Oleh MOHD. HUSNI MOHD. NOOR

28 Julai 2022, 7:59 pm
PUTRAJAYA – Syarikat Grak Networks Sdn. Bhd (GrakChat) membuktikan keupayaan anak tempatan apabila melancarkan aplikasi GrakChat iaitu aplikasi pemesejan pelbagai guna.
Lebih menarik, GrakChat menawarkan perkhidmatan ‘group chat’ yang boleh disertai seramai 50,000 ahli bagi setiap kumpulan.
Pengerusi dan Pengasas Bersama GrakChat, Mohd. Yusni Ismail berkata, pihaknya menyasarkan sejuta ahli yang memuat turun aplikasi itu menjelang akhir tahun ini.
Beliau berkata, seperti aplikasi lain, GrakChat menyediakan semua keperluan ciri pemesejan seperti panggilan suara, menghantar dan menerima mesej, gambar, video, rakaman suara dan kemudahan video secara percuma.
“Berbeza dengan aplikasi lain, GrakChat menawarkan perkhidamatan saluran interaktif yang membantu ahli membina komuniti yang hebat.
“Saluran interaktif ini boleh digunakan untuk menyiarkan maklumat terus kepada penerima yang disasarkan tanpa had,” katanya pada majlis pra pelancaran GrakChat di sini, hari ini.

Katanya, GrakChat menggunakan teknologi ‘SSL Encryption’ dan ia kini tersedia untuk dimuat turun melalui Google Play Store bagi pengguna Android selain melalui Apple Store sekitar bulan depan.
Mohd. Yusni berkata, GrakChat dihasilkan dengan kepakaran anak tempatan sejak dua tahun lalu dan ia setanding dengan penyedia aplikasi pemesejan lain di pasaran.
Menurutnya, pihaknya turut merancang untuk meningkatkan keupayaan aplikasi itu dengan menggabungkan perkhidmatan pemesejan pelbagai guna dan platform e-dagang dalam satu platform.
“Platform ini membolehkan pelanggan dan peniaga atau penyedia perkhidmatan atas talian berinteraksi melalui GrakChat.
“GrakChat dilaksanakan dalam dua fasa iaitu perkhidmatan digital pemesejan dan menawarkan khidmat e-dagang yang disokong kemudahan bayaran secara online,” ujarnya.
Tambah beliau, pihaknya berharap aplikasi tersebut akan merancakkan lagi pertumbuhan ekonomi digital negara selain mengurangkan kebergantungan kepada platform pemesejan daripada negara luar. – KOSMO! ONLINE


Tujuh murid tadika cedera bas terbabas parit
Oleh ISKANDAR SHAH MOHAMED

28 Julai 2022, 7:39 pm
KUALA SELANGOR – Lawatan sekumpulan murid tadika ke sebuah zoo di daerah ini bertukar detik cemas apabila tujuh daripada mereka cedera selepas bas dinaiki terbabas ke parit di Jalan Kelab Golf, Bukit Rotan di sini, hari ini.
Kemalangan kira-kira pukul 10.15 pagi itu melibatkan 44 penumpang termasuk murid berusia lima dan enam tahun serta guru tadika tersebut.
Ketua Polis Daerah Kuala Selangor, Superintendan Ramli Kasa berkata, ketika kejadian bas dipandu lelaki berusia lingkungan 30-an itu dipercayai datang dari Putrajaya menghala ke sebuah zoo di Kampung Teluk Penyamun.
“Setibanya di lokasi, sebuah lori dari arah bertentangan dikatakan memasuki laluan bas tersebut.
“Ia menyebabkan pemandu bas segera menekan brek untuk mengelak lalu terbabas memasuki parit di kawasan itu,” katanya ketika dihubungi petang tadi.
Jelas beliau, tujuh murid tadika itu mengalami kecederaan di muka manakala pemandunya selamat.

“Semua mangsa cedera akibat tersembam ke kerusi hadapan penumpang bas tersebut.
“Mereka kemudian dihantar ke klinik berdekatan bagi mendapatkan rawatan lanjut,” ujarnya.
Tambah beliau, kes disiasat mengikut Seksyen 43 (1) Akta Pengangkutan Jalan 1987. – KOSMO!ONLINE


Dapat topi keledar percuma jika tunggang motosikal tanpa topi keledar
Oleh KOSMO!

28 Julai 2022, 8:00 pm
BANGKOK – Pihak polis sebuah wilayah di timur Thailand mengambil pendekatan berbeza apabila ‘menghadiahkan’ topi keledar kepada penunggan motosikal yang tidak memakainya berbanding memberikan surat saman, lapor laman berita Thaiger semalam.
Polis wilayah Trat memulakan pendekatan baharu itu bermula semalam.
Operasi pemberian topi keledar percuma itu dilaksanakan di laluan menghala ke  sebuah sekolah di wilayah itu
Ketua polis tempatan, Somchai Yusawat berkata, pemberian tersebut adalah sebahagian daripada kempen untuk meningkatkan kesedaran mengenai keselamatan dalam kalangan penunggang motosikal topi keledar.
Pertubuhan Pentadbiran Wilayah Trat setakat ini telah membayar kos untuk sekurang-kurangnya 2,000 topi keledar untuk diedarkan bagi tujuan itu.
Somchai berkata, dia bersimpati dengan ramai keluarga yang tidak mampu membeli topi keledar kerana ekonomi yang sukar sekarang.

Beliau berkata, bagaimanapun, selepas penunggang menerima topi keledar percuma tersebut,  mereka wajib memakainya.
Orang yang menerima topi keledar perlu mengimbas kod QR dan menunjukkan bahawa mereka mendapatnya secara percuma dan tidak akan disaman.
Namun jika mereka ditahan tanpa topi keledar untuk kali kedua, mereka akan disaman seperti biasa. – Agensi


Kem badminton AUG negara bolot dua emas
Oleh MUHAMMAD ZUHAILY BADLISHAH

28 Julai 2022, 8:00 pm
UBON RATCHATHANI – Malaysia kembali merampas status sebagai kuasa besar sukan badminton peringkat universiti di rantau Asia Tenggara.
Gelaran itu hadir selepas Malaysia menyapu bersih dua pingat emas acara berpasukan lelaki dan wanita untuk edisi AUG 2022 pada aksi final di Dewan Badminton Universiti Ubon Ratchathani Rajabhat hari ini.
Ketua jurulatih pasukan badminton AUG, Datuk Rashid Sidek tak menjangka mereka boleh menewaskan Indonesia 3-0 menerusi tiga perseorangan lelaki walaupun salah seorang pemain mengalami kecederaan.
“Ada seorang pemain kita cedera (Ng Jun Yan) dan kebetulan lawan juga mengalami kecederaan. Mungkin tuah kita untuk menang hari ini (semalam).
“Namun, prestasi semua pemain lelaki kita memang bersemangat untuk menang. Saya percaya kita boleh melebihi sasaran emas yang kita sasarkan di sini,” katanya.
Kejayaan skuad lelaki bermula dengan kemenangan Jun Yan ke atas Muhammad Ferbriansyah 21-14, 21-4 sebelum Tai Chuan Zhe menumbangkan Muhammad Rafi Zafran Ferary 21-18, 21-10.

Pingat emas sah milik Malaysia selepas Faiz Rozain menang 21-16, 11-1 ke atas Nendi Novatino Ferary yang terpaksa menarik diri kerana masalah kecederaan.
Ia membolehkan pasukan lelaki negara kembali merampas pingat emas selepas tewas kepada Thailand sewaktu edisi AUG 2018 di Nay Pyi Daw, Myanmar.
Kejayaan itu diteruskan oleh skuad wanita selepas menewaskan Indonesia 3-2 di final dan mempertahankan pingat emas yang dimenangi sewaktu edisi AUG 2018. – KOSMO! ONLINE


Silat Dunia: Muhammad Robial layak ke separuh akhir
Oleh AMRAN MULUP

28 Julai 2022, 7:33 pm
MELAKA – Kontinjen silat negara ceria apabila pemenang pingat emas Sukan SEA 2017, Muhammad Robial Sobri menjadi pesilat pertama melangkah ke separuh akhir pada hari kedua Kejuaraan Pencak Silat Dunia Ke-19 di Pusat Dagangan Antarabangsa Melaka (MITC), Ayer Keroh di sini, hari ini.
Beliau yang bertanding dalam Kelas I di Arena 1, tidak berdepan tentangan sengit menewaskan pesilat dari Indonesia, Hendra Wahyu Hidayat, 40-17 dalam saingan suku akhir.
Kemenangan tersebut membolehkan Muhammad Robial, 29, berdepan pesilat Amerika Syarikat (AS), Earl Hurlburt yang mengalahkan S. Piyush dari India dengan keputusan 36-12 dalam perlawanan serentak di Arena 2.
“Saya rasa sangat berpuas hati dan ini penyertaan kali keempat serta berharap tiada halangan untuk layak ke akhir dan bergelar juara.
“Tiga kejuaraan saya sertai sering terkandas untuk bergelar juara kerana masalah kecederaan dan sebagainya, tetapi kali ini harapnya tidak berlaku lagi,” kata pesilat berasal dari Kedah itu ketika ditemui pemberita.
Ujar lagi, walaupun mengalami slipped disc dan sepatutnya perlu menjalani pembedahan, namun beliau nekad menangguhkannya terlebih dahulu kerana ingin beraksi di kejuaraan ini.

“Saya berazam untuk menewaskan pesilat dari AS serta layak ke akhir dan paling penting saya mahu meraih gelaran juara,” ujarnya.
Terdahulu, pada aksi sebelah tengah hari, dua pesilat negara melangkah ke suku akhir selepas menewaskan lawan masing-masing, meneruskan baki pusingan kelayakan yang tidak dapat ditamatkan semalam.
Mohammad Amiruddin Adzmi mempamerkan kelincahan apabila mudah menewaskan Tokurov Daniar dari Kyrgzystan untuk menang 76-45 dalam Kelas H.
Seorang lagi pesilat negara, Aizad Akbar menerima tentangan sengit daripada Khassen Maxat dari Kazakhstan sebelum menang 44-32 dalam kelas A.
Bagaimanapun, Mohamad Aqasha Fitri Mohd. Arif Faizal gagal mengikut jejak langkah dua rakannya kerana terkandas untuk mara ke suku akhir selepas tumpas 23-49 kepada jaguh Vietnam, Le Van Toan dalam Kelas Terbuka 1.


Umpama mimpi menjadi kenyataan terbang ke London – Hafizi Ahmad
Oleh MUHAMAD ARDIE PUTRA SUHAIMI

28 Julai 2022, 8:27 pm
KEJAYAAN menjuarai hadiah utama Liga Fantasi Kosmo! edisi 2021/2022 umpama mimpi menjadi kenyataan buat Hafizi Ahmad yang sudah lama mengimpikan peluang untuk terbang ke England bagi menyaksikan saingan Liga Perdana Inggeris (EPL).
Sebagai rekod, Hafizi berjaya muncul juara keseluruhan pada saingan Liga Fantasi Kosmo! menggunakan format Fantasy Premier League (FPL) yang dianjurkan oleh Kosmo! pada tahun lalu sehingga Mei lepas.
Hafizi yang menggunakan nama pasukan K4PC4I FC telah mengutip 2,697 mata secara keseluruhan untuk menjadi pemenang bertuah pada penganjuran edisi sulung akhbar Kosmo!.
Kata Hafizi, kejayaan diraih adalah sesuatu di luar jangkaan selain menganggap apa yang diraih sebagai rezeki selepas bekerja keras sepanjang 38 minggu pertandingan untuk mencongak kesebelasan utama terbaik.
“Secara jujur, saya agak terkejut apabila dimaklumkan memenangi hadiah utama yang mana pihak Kosmo! akan menaja juara untuk ke England menyaksikan perlawanan EPL pada masa akan datang.
“Saya telah bermain FPL sejak 2007 dan ini kali pertama saya meraih kemenangan yang begitu besar. Terima kasih diucapkan kepada Kosmo! yang memberi peluang serta membuka platform buat kami untuk tampil lebih kreatif pada saingan Liga Fantasi Kosmo!.

“Apa yang pasti, sebagai peminat EPL khususnya pasukan Arsenal, peluang untuk ke England umpama mimpi menjadi kenyataan buat saya dan saya akan menjadikan kejayaan ini sebagai pemangkin motivasi untuk tampil lebih cemerlang pada edisi akan datang,” katanya.
CHE MUHAMAD HAFIZ Che [email protected] menjuarai Sony Play Station 5.
Sementara itu, pemenang hadiah pertama, Che Muhamad Hafiz Che [email protected] yang menjuarai Sony Play Station 5 mengakui cukup teruja dengan kemenangan itu selain menganggap kerja keras yang dilakukan hampir 10 bulan berbaloi.
“Saya puas hati dengan pencapaian yang dilakukan meskipun tidak berjaya meraih kejuaraan utama dan anggap tiada rezeki untuk saya.
“Namun, saya pasti kemenangan yang diraih akan menaikkan lagi semangat saya untuk membuat percaturan lebih agresif dan konsisten pada kempen musim depan,” kata pemilik pasukan Lagendar KINGSMEN kelahiran Machang, Kelantan ini.
MOHD. KHAIRUL AMIN Mat Rippin yang menggunakan Pasir Mas FC sebagai nama pasukannya melengkapkan kedudukan ‘podium’ dengan menyambar hadiah kedua iaitu televisyen pintar.
Sementara itu, Mohd. Khairul Amin Mat Rippin yang menggunakan Pasir Mas FC melengkapkan kedudukan ‘podium’ dengan menyambar hadiah kedua iaitu televisyen pintar.
Seramai hampir 7,000 penyertaan yang diterima pada saingan Liga Fantasi Kosmo! musim lalu dengan 10 pemenang terbaik keseluruhan menghadiri majlis penyampaian hadiah di ibu pejabat Media Mulia Sdn. Bhd., Petaling Jaya semalam.


Mahkamah: 2 anak Jamaludin Jarjis berjaya batal saman nenek
Oleh NUZULSHAM SHAMSUDDIN

28 Julai 2022, 7:45 pm
KUALA LUMPUR – Dua anak Allahyarham Tan Sri Jamaludin Jarjis hari ini berjaya membatalkan saman yang difailkan nenek mereka Aminah Abdullah berhubung perintah pengagihan wang tunai berjumlah RM2.29 juta milik Allahyarham yang disimpan dalam bank tempatan dan luar negara.
Hakim Mahkamah Tinggi Hayatul Akmal Abdul Aziz membenarkan permohonan dua anak Jamaludin itu iaitu Nur Anis ,37, dan Ikhwan Hafiz, 35, selaku defendan ketika prosiding kes saman itu yang dijalankan secara atas talian di sini hari ini.
Dalam keputusannya, mahkamah membenarkan permohonan kedua-dua defendan dengan alasan saman itu tidak boleh dikekalkan berdasarkan prinsip undang-undang res judicata (suatu perkara yang sudah diadili) kerana fakta sama  yang dikemukakan dalam kes berasingan sudah didengar dan diputuskan oleh Mahkamah Tinggi sebelum ini.
Dengan keputusan itu, mahkamah turut memerintahkan Aminah, 88, selaku plaintif membayar kos RM15,000 pada setiap defendan.
Sementara itu, peguam K.Shanmuga yang bertindak mewakili Nur Anis dan Ikhwan Hafiz manakala peguam Wan Zafran Pawancheek yang mewakili Aminah mengesahkan perkara berkenaan ketika dihubungi media di sini.
Berdasarkan pernyataan tuntutan yang difailkan pada 31 Mei 2021,  Aminah memohon satu perintah bahawa pentadbir bersama atau pentadbir terkini harta pusaka mengagihkan secara separa iaitu jumlah RM21.3 juta yang diketahui kepada semua waris-waris dan berdasarkan hak-hak/bahagian dalam Sijil Faraid bertarikh 13 Oktober 2016.

Selain itu, suatu perintah bahawa pentadbir bersama atau pentadbir terkini harta pusaka serta-merta mengagihkan iaitu jumlah  RM2,29 juta kepada plaintif, dalam masa empat belas hari dari tarikh perintah ini serta dari wang yang berada dalam jagaan dan kawalan defendan-defendan atau akaun harta pusaka yang rasmi dan tanpa prasangka kepada apa-apa pendapatan atau aset-aset lebihan yang dari semasa ke semasa selepasnya mungkin dikumpul/diterima oleh/untuk harta pusaka Allahyarham.
Sebelum ini, pada Ogos tahun lalu, Aminah berjaya dalam tuntutannya memasukkan 3,000,000 saham syarikat Rantai Wawasan Sdn. Bhd. sebagai sebahagian daripada aset harta pusaka peninggalan anaknya di Mahkamah Tinggi di sini.
Hakim Datuk Seri Mohd. Firuz Jaffril membuat keputusan itu selepas membenarkan sebahagian tuntutan saman Aminah selaku plaintif yang dikemukakan terhadap dua cucunya yang menamakan anak sulung Allahyarham, Nur Anis, dan Ikwan Hafiz masing-masing sebagai defendan pertama dan kedua. – KOSMO! ONLINE


KKM laksana tinjauan kesihatan mulut untuk data pergigian
Oleh KAMARIAH KHALIDI

28 Julai 2022, 7:51 pm
PUTRAJAYA – Kementerian Kesihatan (KKM) memaklumkan satu tinjauan kesihatan mulut untuk orang dewasa sedang dilaksanakan di seluruh negara bermula Jun lalu sehingga September ini bagi mendapatkan data pergigian.
Ketua Pengarah Kesihatan, Tan Sri Dr. Noor Hisham Abdullah berkata, pelaksanaan Tinjauan Kesihatan dan Morbiditi Kesihatan 2020: Kaji Selidik Kesihatan Pergigian Orang Dewasa 2020 (NHMS 2020: NOHSA 2020) yang dirancang pada 2020 sebelum ini terpaksa ditangguhkan ekoran pandemik Covid-19.
Menurut beliau, tinjauan berkenaan merupakan kaji selidik kesihatan pergigian orang dewasa yang keempat dan dijalankan secara berkala setiap 10 tahun.
“Kaji selidik ini bertujuan untuk mendapatkan data kesihatan pergigian serta bebanan penyakit pergigian dalam kalangan warganegara Malaysia.
“NHMS 2020: NOHSA 2020 akan melibatkan lawatan ke rumah-rumah yang terpilih dan dijangka melibatkan seramai 23,000 responden yang berumur 15 tahun dan ke atas daripada 11,300 buah rumah,” katanya dalam kenyataan hari ini.
Mengulas lanjut, Dr. Noor Hisham berkata, sebanyak 65 pasukan pemeriksa dibentuk khusus bagi aktiviti pengumpulan data melibatkan temu ramah dan pemeriksaan mulut yang merangkumi pemeriksaan gigi, gusi dan lesi mulut.

Justeru beliau meminta agar semua pihak yang terpilih dapat memberi kerjasama kepada pasukan pergigian yang mengunjungi rumah terpilih kelak.
“Hasil dapatan akan digunakan bagi menilai keberkesanan dan impak ke atas inisiatif serta program-program kesihatan pergigian yang telah dilaksanakan di seluruh negara.
“Di samping itu, ia juga akan dijadikan data garis dasar bagi Pelan Strategik Kesihatan Pergigian Kebangsaan (2022-2030) memandangkan majoriti data kesihatan mulut sedia ada hanya diperolehi daripada penduduk yang menggunakan fasiliti KKM sahaja dan tidak mewakili keseluruhan penduduk Malaysia,” ujarnya.
Dalam pada itu, Dr. Noor Hisham berkata, antara penemuan utama tinjauan terakhir yang diadakan pada tahun 2010 menunjukkan beban penyakit pergigian yang tinggi dalam kalangan penduduk berumur 15 tahun ke atas iaitu 88.9 peratus mempunyai karies pergigian dan 94 peratus mengalami penyakit gusi. – KOSMO! ONLINE


Wanita tidak mandi 10 hari kerana yakin wangi, jimat air
Oleh KOSMO!

28 Julai 2022, 7:00 pm
WASHINGTON – Seorang wanita di Amerika Syarikat (AS) yakin bahawa dia tidak menghasilkan bau badan meskipun tidak mandi selama 10 hari, lapor portal berita MailOnline semalam.
Graduan Universiti Negeri Washington, Ayden Jane,  23, mendedahkan perkara tersebut menerusi perkongsian video di laman TikTok yang akhirnya menjadi tular.
Jane berkata, dia  berkongsi video tersebut untuk membuktikan bahawa seseorang tidak perlu mandi untuk kelihatan cantik.
“Saya adalah bukti hidup bahawa anda tidak perlu kerap mandi untuk kelihatan dan berasa sihat,” katanya dalam rakaman itu yang menyaksikan dia mempamerkan rambut dan badan yang tidak dicuci selama 10 hari.
Video itu mencatatkan lebih tiga juta tontonan, namun mengundang pelbagai komen negatif.
Malah, Jane turut dikecam netizen yang terkejut dengan pengakuannya dan menggelarnya  sebagai ‘gila.’

Kata wanita itu, dia tidak perlu kerap mandi kerana rambutnya tidak berminyak selepas menggunakan jenama  jenama syampu tertentu.
Jane juga mendedahkan bahawa dia menggunakan deodorant anti-peluh setiap hari untuk kekal segar dan tidak berbau busuk.
“Saya berpendapat lebih baik untuk alam sekitar jika kita kurang mandi kerana air adalah sumber yang berharga.
“Melainkan jika anda melakukan kerja buruh dan banyak berpeluh, anda mungkin perlu mandi setiap hari,” tambahnya. – Agensi


RUU larangan tukar parti catat sejarah baharu negara
Oleh EDDY AQMAL MOHAMED HAMIDI

28 Julai 2022, 6:56 pm
PUTRAJAYA – Satu lagi sejarah baharu negara tercipta di Dewan Rakyat hari ini apabila pindaan Rang Undang-Undang (RUU) Perlembagaan (Pindaan) (No.3) 2022 berkenaan peruntukan Larangan Ahli Dewan Rakyat Bertukar Parti diluluskan dengan sokongan majoriti lebih dua pertiga.
Perdana Menteri, Datuk Seri Ismail Sabri Yaakob berkata, RUU berkenaan diluluskan menerusi undi belah bahagian yang menyaksikan seramai 209 Ahli Parlimen mengundi untuk menyokong, tiada yang menentang atau berkecuali, manakala 11 tidak hadir.
“Terima kasih saya ucapkan kepada semua Ahli-ahli Yang Berhormat sama ada daripada blok kerajaan, pembangkang dan bebas yang melakar sejarah pada hari ini.
“Syabas kerana Ahli-ahli Yang Berhormat yang berada di dalam dewan yang mulia telah menjalankan amanah rakyat melalui sistem Demokrasi Berparlimen,” katanya menerusi satu kenyataan hari ini.
Menurut Ismail Sabri, RUU tersebut terhasil selepas pelbagai sesi libat urus, pandangan serta melalui Jawatankuasa Pilihan Khas secara bi-partisan melibatkan wakil parti-parti utama di dalam Dewan Rakyat.
“Rang Undang-Undang ini penting bagi memastikan kestabilan politik yang berpanjangan.

“Terima kasih juga kepada semua 54 Ahli-ahli Yang Berhormat yang telah menyertai sesi perbahasan dan memberikan pandangan mereka,” ujar beliau.
Tambah beliau, kelulusan RUU berkenaan adalah isyarat jelas bahawa Ahli-ahli Yang Berhormat mengamalkan politik matang berteraskan semangat Keluarga Malaysia dengan meletakkan kepentingan juga kesejahteraan rakyat dalam apa juga perancangan dan pelaksanaan. – KOSMO! ONLINE